Masalah air di HRPZ II masih kritikal
Oleh ROHANA MOHD. NAWI

21 Mac 2021, 6:54 pm
KOTA BHARU – Masalah bekalan air di Hospital Raja Perempuan Zainab II (HRPZ II)  yang sudah berlarutan sejak lebih 10 tahun lalu kini masih kritikal dan memerlukan penyelesaian segera.
Pengarah HRPZ II, Datuk Dr. Selasawati Ghazali berkata, hospital itu memerlukan kira-kira 5,000 gelen air sehari untuk pelbagai kegunaan terutamanya dalam operasi penting seperti pembedahan dan rawatan pesakit.
Katanya, keperluan asas itu juga diperlukan untuk kemudahan kira-kira 4,000 kakitangan hospital dan orang awam khususnya waris atau keluarga yang menunggu pesakit di wad-wad.
“Saya berharap kerajaan dapat menyelesaikan segera masalah air di HRPZ II kerana sudah lebih 10 tahun masalah ini berlarutan. Sehingga hari ini, tiada jalan penyelesaian jangka panjang yang boleh dicapai.
“Kerajaan telah mengambil tindakan mengikut fasa-fasa tertentu, namun tindakannya perlu dilakukan secara menyeluruh supaya masalah sama tidak berulang pada masa depan,” katanya ketika ditemui pemberita di sini hari ini.
Tambahnya, bekalan air di HRPZ II termasuk dalam sembilan projek menaik taraf perkhidmatan air di negeri ini di bawah peruntukan Kementerian Alam Sekitar dan Air (KASA) yang sedang dilakukan secara berperingkat hingga 2023. K! ONLINE.


Tindakan usir diplomat Korea Utara bukti ketegasan Malaysia
Oleh NOR IDAYU BOSRO

21 Mac 2021, 7:00 pm
PUTRAJAYA – Tindakan mengusir semua diplomat Kedutaan Demokrat Republik Rakyat Korea (DPRK) di Kuala Lumpur dalam tempoh 48 jam membuktikan ketegasan Malaysia dengan tidak sesekali bertolak ansur terhadap sebarang percubaan untuk mencampuri urusan dalaman dan kehakiman negara.
Menteri Luar, Datuk Seri Hishammuddin Tun Hussein berkata, tindakan itu juga adalah sebagai peringatan bahawa Malaysia tidak akan bertoleransi dengan mana-mana pihak yang tidak menghormati sistem pemerintahan negara dan terus-menerus menimbulkan ketegangan yang dalam menentang perintah antarabangsa.
“Tindakan kerajaan Malaysia ini menjadi keperluan dalam usaha melindungi kedaulatan dan menjaga kepentingan negara,” katanya dalam satu kenyataan di sini hari ini.
Mengulas lanjut, Hishammuddin berkata, tindakan pengusiran itu dilaksanakan selaras dengan Artikel 9 Konvensyen Vienna mengenai Hubungan Diplomatik 1961.
“Kerajaan Malaysia harus mengambil langkah ini sebagai tindak balas kepada keputusan secara unilateral DPRK pada 19 Mac lalu yang sama sekali tidak bertanggungjawab untuk memutuskan hubungan diplomatik dengan Malaysia,” katanya.
Terdahulu, Malaysia mengusir semua diplomat Kedutaan DPRK di Kuala Lumpur hari ini selaras dengan keputusan yang diumumkan oleh Kementerian Luar pada Jumaat lalu.

Seramai 33 pegawai diplomatik dan ahli keluarga Kedutaan Korea Utara di ibu negara meninggalkan Malaysia semalam sebelum tamat tempoh 48 jam diusir keluar.
Ia susulan tindakan keras rejim Pyongyang memutuskan hubungan diplomatik dengan Putrajaya pada Jumaat lalu kerana mengekstradisi rakyatnya ke Amerika Syarikat (AS). -K! ONLINE


EU tangguh sidang kemuncak secara bersemuka
Oleh KOSMO!

21 Mac 2021, 6:58 pm
BRUSSELS, Belgium – Sidang kemuncak Kesatuan Eropah (EU) yang dijadualkan pada hari Khamis dan Jumaat ini di Brussels, Belgium tidak akan diadakan secara langsung berikutan gelombang koronavirus ketiga yang semakin meningkat di Eropah, lapor agensi berita AFP, hari ini.
“Ketua Majlis Eropah, Charles Michel membuat keputusan ini berikutan lonjakan kes Covid-19 di negara-negara anggota EU,” kata jurucakapnya, Barend Leyts.
Pertemuan yang dijadualkan membahas beberapa topik sensitif termasuk hubungan yang merosot dengan Rusia serta Turki dan juga strategi tindak balas EU dalam mengekang wabak Covid-19 yang kelihatan sedikit longgar.
Diplomat EU mengatakan bahawa para pemimpin Eropah pada minggu lalu mendesak Michel untuk membatalkan perhimpunan bersemuka walaupun beliau berharap dapat memperketat langkah-langkah kebersihan untuk mengelakkan kembali ke persidangan menerusi video.
Para pemimpin hanya bertemu secara bersemuka beberapa kali sejak pandemik bermula termasuk persidangan empat hari berturut-turut pada Julai tahun lalu untuk menyetujui rancangan pemulihan EU bernilai €750 bilion (RM 3.7 trilion).
Anggota diplomat mengadu topik-topik yang memerlukan diplomasi yang diperhalusi tidak boleh ditangani dengan betul dalam pertemuan menerusi penstriman langsung video.

Mesyuarat pemimpin EU yang dijadualkan seterusnya adalah di Porto, Portugal pada 8 Mei akan datang. – AFP


Warga emas pandu kereta masuk laluan motosikal disaman
Oleh EDDY AQMAL MOHAMED HAMIDI

21 Mac 2021, 8:37 pm
KAJANG – Polis mengesahkan telah mengeluarkan saman ke atas seorang lelaki warga emas yang memandu kereta di laluan motosikal dalam satu kejadian di Plaza Tol Batu 11 di sini semalam.
Ketua Polis Daerah Kajang, Asisten Komisioner Mohd. Zaid Hassan berkata, kejadian pukul 10.55 pagi itu melibatkan seorang lelaki warga emas berusia 78 tahun yang memandu sebuah kereta jenis Mercedes Benz sedang dalam perjalanan menghala ke Kuala Lumpur dari arah Balakong.
“Apabila sampai di Plaza Tol Batu 11, lelaki tersebut telah tersilap masuk ke laluan motosikal di Lebuh Raya Grand Saga di mana laluan itu tidak boleh dilalui oleh mana-mana kenderaan selain motosikal.
“Pihak kami telah berjaya mengesan lelaki tersebut di rumahnya dan hasil siasatan bersama waris lelaki itu mendapati dia adalah seorang warga emas yang tidak beberapa sihat dan mengakui tersilap memasuki lorong motosikal,” katanya menerusi satu kenyataan hari ini.
Menurut Mohd. Zaid, siasatan polis mengesahkan bahawa kes tersebut tidak mengakibatkan sebarang kemalangan dan tindakan saman telah dikeluarkan kepada pemandu warga emas itu.
“Tindakan saman dikeluarkan kepada pemandu tersebut di bawah kesalahan Seksyen 79(2) Akta Pengankutan Jalan 1987 kerana mengabaikan isyarat lalu lintas,” tegas beliau.

Terdahulu, Kosmo! Online hari ini melaporkan tentang tindakan seorang pemandu sebuah kereta memandu di laluan motosikal di lebuh raya yang mengundang kecaman netizen.
Menerusi satu klip video yang dimuat naik di laman Facebook, kelihatan sebuah kereta jenis Mercedes Benz telah menggunakan laluan motosikal berhampiran plaza tol tersebut. -K! ONLINE.


Drama polis kejar lori tular
Oleh MUHAMMAD ZIKRI

21 Mac 2021, 7:37 pm
PONTIAN – Seorang pemandu lori bertindak agresif apabila memandu kenderaan dalam keadaan berbahaya ketika cubaan melarikan diri daripada ditahan dalam pemeriksaan di bahu Jalan Parit Ismail, Simpang Renggam, Kluang dekat sini malam semalam.
Drama aksi polis mengejar suspek tular di media sosial dengan beberapa video menunjukkan pasukan kereta peronda (MPV) mengejar sebuah lori sehingga menimbulkan pebagai reaksi netizen.
Ketua Polis Daerah Pontian, Superintendan Mustafa Bakri Salleh berkata, kejadian berlaku pada pukul 7.19 malam ketika Pusat Kawalan (DCC) Ibu Pejabat Polis Derah (IPD) menerima panggilan daripada DCC Kluang meminta MPV Pontian untuk menahan lori berkenaan.
“Suspek berjaya dikesan berada di Jalan Parit Ismail, Simpang Renggam dan apabila suspek nampak pegawai polis sebelum bertindak agresif dengan mengundur lori lalu memecut ke Jalan Simpang Renggam – Benut.
“Sepanjang kejadian itu suspek hampir melanggar beberapa kenderaan awam yang berada di atas jalan sekitar Jalan Parit Makasar, Benut, Pontian,” katanya dalam satu kenyataan di sini hari ini.
Mustafa berkata, dalam usaha memberhentikan kenderaan yang dipandu suspek, anggota MPV Kluang melepaskan beberapa das tembakan ke arah tayar lori.

“Lori diekori sehingga ke persimpangan lampu isyarat Taman Megah, Pontian sebelum suspek membuat pusingan U menghala balik ke Benut dan Simpang Renggam.
“Lori itu berhenti di sekitar Jalan Parit Telibek ke Simpang Renggam kerana ke empat-empat tayar pecah sebelum pemandu cuba melarikan diri namun tidak berjaya,”katanya. – K! ONLINE.


1,327 kes baharu dilaporkan
Oleh SITI A'ISYAH SUKAIMI

21 Mac 2021, 6:12 pm
PUTRAJAYA – Sebanyak 1,327 kes baharu dilaporkan hari ini menjadikan jumlah kumulatif kes Covid-19 sebanyak 333,040 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, 11 kes import mendapat jangkitan dari luar negara dan 1,316 kes adalah penularan tempatan.
Menurutnya, kes aktif dengan kebolehjangkitan Covid-19 mencatatkan 14,518 kes.
“Terdapat empat kematian dilaporkan menjadikan jumlah kes kematian Covid-19 di Malaysia sebanyak 1,233 kes.
“Kes sembuh pula merekodkan sebanyak 1,247 kes dan jumlah kumulatif kes sembuh daripada Covid-19 sebanyak 317,289 kes,” katanya pada ciapan Twitter beliau di sini hari ini.
Ujarnya, terdapat 154 kes sedang dirawat di Unit Rawatan Rapi dengan 65 kes memerlukan bantuan alat pernafasan.

Sementara itu, beliau berkata, Selangor merekodkan 356 kes diikuti oleh Sarawak dengan 276 kes dan Pulau Pinang sebanyak 205 kes.
“Seterusnya, Johor (141 kes), Kuala Lumpur (115 kes), Perak (55 kes), Sabah (50 kes) serta Kedah dan Kelantan masing-masing dengan 30 kes.
“Negeri Sembilan melaporkan 22 kes, Terengganu (18 kes), Pahang (11 kes), Melaka (10 kes), Perlis (lima kes) dan Putrajaya (tiga kes),” katanya. K! ONLINE.


Banduan lolos diri ditahan
Oleh MOHAMAD FAHD RAHMAT

21 Mac 2021, 5:44 pm
KLUANG – Banduan yang meloloskan diri dari Pusat Tahanan Reintegrasi (Kem Program Latihan Khidmat Negara) Padang Hijau, Batu 13, Jalan Mersing-Kluang dekat Kluang, petang kelmarin, berjaya ditahan polis semalam.
Ketua Polis Daerah Kluang, Asisten Komisioner Low Hang Seng berkata, lelaki berusia 38 tahun itu ditahan pada pukul 6.15 petang di kawasan perumahan Ladang Cattle Queen, Padang Hijau hasil maklumat orang awam yang melihat seorang lelaki terbabit di kawasan berkenaan.
“Banduan berkenaan merupakan pesalah yang sudah dijatuhi hukuman mengikut Seksyen 12(2) Akta Dadah Berbahaya 1952 pada 25 Februari lalu di Mahkamah Majistret Johor Bahru,” katanya ketika dihubungi hari ini.
Pada 4.50 petang kelmarin, polis menerima panggilan daripada warden penjara yang memaklumkan bahawa empat lelaki tempatan cuba melarikan diri dari pusat tahanan itu.
Menurut warden itu, tiga daripada lelaki terbabit berjaya ditahan, manakala seorang lagi meloloskan diri.
Kempat-empat banduan sudah dituduh di mahkamah dan dihantar ke pusat tahanan itu untuk tapisan keselamatan Covid-19 selama 14 hari sebelum dihantar ke Penjara Ulu Choh dekat sini.- K! ONLINE.


Bomba selamatkan kucing atas pokok kelapa
Oleh NIK NUR IZZATUL HAZWANI NIK ADNAN

21 Mac 2021, 6:16 pm
DUNGUN – Seekor kucing betina yang terperangkap di atas pokok kelapa setinggi lebih sembilan meter selama dua hari berjaya diselamatkan anggota Bomba dan Penyelamat Balai Paka di Kampung Limbong, Paka di sini pada pukul 11.20 pagi hari ini.
Ketua Balai Bomba Dan Penyelamat Paka, Mohd. Aidil Khairim Abdul Wahab berkata, pihaknya menerima maklumat daripada pemilik kucing tersebut yang menyedari haiwan peliharaannya berada di atas pokok kelapa berkenaan yang terletak berhampiran kediamannya.
“Kita mengambil masa hampir setengah jam untuk menyelamatkan kucing tersebut dengan menggunakan tangga untuk membawa turun haiwan tersebut.
“Difahamkan kucing tersebut telah terperangkap hampir 48 jam sebelum dikesan berada di atas pokok tersebut oleh pemiliknya,” katanya ketika dihubungi Kosmo! di sini hari ini.
Mohd. Aidil Khairim berkata, kucing tersebut dipercayai memanjat pokok kelapa untuk menyelamatkan diri selepas dikejar seekor anjing.
“Kucing tersebut tidak mengalami sebarang kecederaan namun berada dalam keadaan lemah telah diserahkan kepada pemiliknya,” katanya. – K! ONLINE.


Isu telur: Tiada bakteria Salmonella dikesan
Oleh SITI A'ISYAH SUKAIMI

21 Mac 2021, 4:03 pm
PUTRAJAYA –  Hasil pengujian makmal ke atas sampel ladang ayam penelur CES 008 menunjukkan tiada bakteria Salmonella enteritidis (SE) dikesan.
Jabatan Perkhidmatan Veterinar (DVS) dalam satu kenyataan memaklumkan, perkara tersebut susulan isu pengesanan SE pada konsainan telur eksport oleh pihak berkuasa Agensi Makanan Singapura (SFA Singapura).
“DVS telah menjalankan siasatan lanjut ke atas ladang ayam penelur CES 008 kepunyaan syarikat tersebut.
“Pengambilan sampel calitan kloaka, calitan najis, sampel telur, makanan dan air minuman daripada ladang ayam penelur tersebut telah diambil untuk ujian pengesanan SE di Makmal DVS Salak Tinggi,” katanya dalam kenyataan akhbar di sini hari ini.
Sehubungan itu, DVS akan mengadakan perbincangan lanjut bersama pihak SFA  bagi membincangkan perkara tersebut.
“DVS juga telah menjalankan siasatan dan pengambilan sampel ke atas ladang CEM 014 untuk ujian pengesanan SE.

“Selain itu, DVS menerusi Program Survelan Penyakit Haiwan Kebangsaan akan mempertingkatkan program pemantauan Salmonella di semua 276 ladang ayam penelur di seluruh negara bagi memastikan bekalan dan keselamatan telur yang dipasarkan,” katanya. -K! ONLINE.


90 peratus warga emas Selangor belum daftar vaksin
Oleh ISKANDAR SHAH MOHAMED

21 Mac 2021, 4:08 pm
KUALA SELANGOR – Kira-kira 90 peratus golongan warga emas di Selangor masih tidak mendaftar vaksinasi bagi Program Imunisasi Covid-19 Kebangsaan (PICK).
Pengerusi Pasukan Petugas Pencegahan Covid-19 Selangor (STFC), Datuk Seri Dr. Dzulkefly Ahmad berkata, pemerhatian pihaknya mendapati jumlah itu melibatkan individu berusia 63 tahun ke atas yang berisiko tinggi dijangkiti pandemik berkenaan.
“Beberapa faktor utama didapati menyumbang kepada peratusan itu yang meliputi semua kawasan di negeri termasuk tidak mempunyai akses kepada aplikasi MySejahtera, kekangan internet dan tidak mengetahui cara pendaftaran secara digital,” katanya ketika ditemui pada program Ujian Saringan Covid-19 Percuma di Dewan Orang Ramai Bestari Jaya, Bestari Jaya di sini, hari ini.
Tambah Ahli Parlimen Kuala Selangor itu lagi, kerajaan negeri memahami kekangan dihadapi Kementerian Kesihatan (KKM) bagi memastikan semua rakyat membuat pendaftaran vaksinasi.
Justeru, beliau menegaskan pengkongsian data akan dilakukan bagi membantu melancarkan proses pendaftaran dan mengenal pasti individu  bagi tujuan pendaftaran itu.
“Kerajaan negeri masih di peringkat penyelarasan dan kita akan membantu pendaftaran suntikan vaksin sebagai langkah permulaan.

“Inisiatif itu dapat dilihat menerusi pelaksanaan program saringan percuma sejak bulan lalu,” katanya. -K!ONLINE


Sub Komander Abu Sayyaf ‘Apo Mike’ ditembak mati
Oleh IVAN AMIRUL

21 Mac 2021, 5:16 pm
KOTA KINABALU – Seorang perancang utama kegiatan kumpulan penculikan untuk wang tebusan (KFR) di pantai timur Sabah dikenali sebagai Apo Mike ditembak mati polis Filipina dalam satu kejadian di negara itu kelmarin.
Pesuruhjaya Polis Sabah, Datuk Hazani Ghazali ketika dihubungi mengesahkan kejadian berkenaan.
“Apo Mike disahkan mati ditembak oleh pasukan keselamatan Filipina. Namun kita masih menunggu maklumat lengkap mengenai kejadian itu,” katanya dihubungi sebentar tadi.
Terdahulu, Apo Mike atau nama sebenarnya Majan Sahidjuan adalah seorang sub-komander Abu Sayyaf.
Apo Mike dipercayai mengetuai beberapa siri penculikan termasuk kes penculikan empat rakyat Sarawak di perairan Semporna, Sabah berhampiran Pulau Ligitan pada 2016.
Apo Mike juga adalah antara 21 senarai penjenayah dikehendaki Kawasan Keselamatan Khas Pantai Timur Sabah (ESSSOM) kerana terbabit aktif melakukan jenayah termasuk penculikan yang berlaku di Zon Selamat Timur Sabah (ESSZONE). -K! ONLINE.


Miami Beach umum darurat dan perintah berkurung
Oleh KOSMO!

21 Mac 2021, 5:04 pm
MIAMI BEACH, FLORIDA – Datuk Bandar Miami Beach, Dan Gelber mengumumkan darurat dan perintah berkurung semalam susulan orang ramai yang membanjiri pantai di situ, lapor saluran berita CNN.
Menyifatkan situasi semasa sebagai ‘lebih daripada yang boleh dikendalikan’, pengumuman itu bertujuan mengekang orang ramai daripada terus mengunjungi pantai peranginan tersebut.
“Terlalu ramai yang datang ke sini dan mereka tidak mengendahkan peraturan sehingga menjadikan keadaan huru-hara serta tidak terkawal,” ujarnya kepada CNN.
Tambah Gelber, perintah berkurung bermula pukul 8 malam dan penutupan jalan di wilayah hiburan bandar itu akan berkuatkuasa dalam tempoh 72 jam.
“Jalan ke Miami Beach dari tanah besar juga akan ditutup kepada orang luar bermula pukul 9 malam untuk beberapa malam berikutnya,” katanya dalam satu sidang akhbar semalam.
Sementara itu, polis Miami Beach pada awal hari ini berkata, pihaknya telah menahan sekurang-kurangnya 12 orang selepas perintah berkurung dilaksanakan.

“Pegawai polis menyuraikan orang ramai pada pukul 8 malam dan berjaya mengawal keadaan,” kata jurucakap polis, Ernesto Rodriguez.
Sementara itu, Clevelander South Beach, satu daripada hotel paling ikonik di Miami Beach pada kelmarin turut mengumumkan bahawa ia akan menutup sementara operasi makanan dan minuman bagi menjaga keselamatan para pekerja dan pelanggannya.
Miami Beach dibanjiri orang ramai yang berpusu-pusu ke pantai peranginan berkenaan susulan cuti musim bunga. – Agensi


Paket disangka ekstasi rupanya gula-gula strawberi
Oleh KOSMO!

21 Mac 2021, 5:31 pm
PARIS-Polis menggeledah sebuah bengkel di Saint-Ouen dan merampas beberapa paket berisi pil berwarna merah jambu yang disangka dadah jenis ecstasy bernilai hampir £900,000 (RM5.12 juta), lapor Mirror UK, kelmarin.
Begitu pun, selepas diperiksa, kesemua bahan rampasan itu sebenarnya merupakan gula-gula strawberi jenama Haribo yang popular di Perancis.
Pasukan polis Paris juga dilaporkan sempat memuat naik ciapan di akaun Twitter rasminya, @prefpolice dan menyifatkan penagkapan besar itu sesuatu yang membanggakan.
Selain paket merah jambu berisi gula-gula, beberapa unit telefon bimbit yang dipercayai dicuri juga turut dirampas.
Gula-gula stawberi yang dikenali sebagai Fraise Tagada itu memiliki berbentuk seperti buah stawberi mini dan disaluti gula serbuk selain memiliki bau yang enak.
Begitu pun, suspek yang ditahan dalam serbuan itu masih didakwa atas kesalahan memiliki telefon bimbit yang dicuri dan memiliki mesin yang digunakan untuk membuat ecstasy.

Sebelum ini, kes kesilapan melibatkan serbuan dadah berlaku di Thailand apabila polis merampas paket yang disangka ketamin bernilai AS$ 1 bilion (RM4.1 bilion).
Selepas disiasat, bahan rampasan itu merupakan serbuk pencuci.
Insiden tersebut disifatkan sebagai ‘kesilapan teknikal’.- Agensi


JHEAINS sedia SOP aktiviti Ramadan, tunggu keputusan MKN
Oleh ZAKKINA WATI AHMAD TARMIZI

21 Mac 2021, 4:19 pm
PORT DICKSON – Jabatan Hal Ehwal Agama Islam Negeri Sembilan (JHEAINS) kini bersedia malah sudah diperingkat merangka prosedur operasi standard (SOP) untuk aktiviti semasa bulan Ramadan di masjid.
Pengarahnya, Datuk Mohd. Zaidi Ramli berkata, pihaknya kini hanya menunggu keputusan dan pengumuman daripada pihak kerajaan termasuk berkaitan kebenaran program seperti majlis tadarus, moreh dan program bubur lambuk
“Kami sudah bersedia dan dalam peringkat merangka SOP dan kini menunggu pengumuman daripada pihak kerajaan termasuk penetapan solat tarawih untuk berapa rakaat yang dibenarkan dan aktiviti keagamaan lain, sama ada dibenarkan ataupun tidak.
“Bagaimanapun, kami masih mengekalkan SOP sedia ada seperti penjarakan fizkal, pemakaian pelitup muka dan pengambilan suhu. Kami juga bersedia merangka SOP untuk majlis berbuka puasa, program moreh, tadarus dan iktikaf di masjid,” katanya.
Beliau berkata demikian selepas merasmikan Kursus Tauliah Penyembelihan Untuk Ahli Kariah Peringkat Daerah Port Dickson di Masjid Kariah Kampung Paya, dekat sini hari ini.
Sementara itu, menurut Mohd. Zaidi, pihaknya memahami keresahan umat Islam di negeri ini yang mahu menjalankan pelbagai aktiviti keagamaan sepanjang tempoh bulan Ramadan.

“Kami ada menerima pelbagai cadangan, ada yang bertanya sama ada boleh diadakan majlis berbuka puasa atau program bubur lambuk. Kami juga ada mencadangkan beberapa SOP kepada pihak Majlis Keselamatan Negara (MKN) negeri. Semoga ada cahaya untuk semua masyarakat Islam pada tahun ini,” katanya.
Sementara itu, beliau memberitahu, pihaknya menyasarkan seramai 1,500 orang penyembelih awam yang diiktiraf dalam kalangan ahli kariah 300 buah masjid di negeri ini menjelang hujung tahun ini.
“Kursus sebegini adalah usaha pihak jabatan memberikan pengiktirafan kepada mereka yang terlibat, penyembelih ada sijil dan binatang yang disembelih pula ada pengiktirafan halal, ini sekali gus dapat memberi keyakinan kepada masyarakat. Setiap masjid perlu menghantar seramai lima orang wakil untuk mengikuti kursus ini.
“Tiada sebarang isu berkaitan penyembelihan awam namun pihak kami mahu memberi pengiktirafan kepada masyarakat (ahli kariah) yang terbabit sewaktu penyembelihan pada hari raya korban. Kami ingin melatih generasi baharu untuk mengetahui cara yang betul untuk menyembelih,” katanya. – K! ONLINE.


Benar saya sudah berkahwin – Elizabeth Tan
Oleh SAIRUL ZAMRI MISRANI

21 Mac 2021, 4:30 pm
PETALING JAYA – Pelakon dan penyanyi Elizabeth Tan akhirnya meleraikan spekulasi berhubung status perkahwinannya selepas mengaku telah berkahwin dengan seorang jejaka yang juga ahli perniagaan Siew Jim berusia 30 tahun semalam.
Elizabeth atau lebih mesra disapa Lizzy, 28, turut memohon maaf apabila berita tersebut tular sebelum sempat mengeluarkan kenyataan rasmi sendiri.
“Saya memang rancang nak umum kepada semua apabila sudah bersedia. Saya ambil keputusan untuk tidak menghebohkan hal perkahwinan kerana merasakan ini adalah isu kecil sahaja.
“Mengenai gambar dan video yang tersebar menyatakan saya sudah berkahwin adalah benar. Majlis semalam (Sabtu) adalah bersifat intimate (peribadi) dan kecil sebagai langkah mematuhi prosedur operasi standard (SOP),” katanya menerusi satu kenyataan ringkas kepada media.
Tambah pelantun lagu Knock-Knock dan Semua Sudah itu, dia berpendapat perkahwinan merupakan satu perkara yang berbentuk peribadi.
“Sekali lagi, saya minta maaf kerana tidak dapat menjemput ahli keluarga lain, media dan rakan-rakan terdekat.

“Bagi saya, memilih untuk berkahwin ini tidak mengubah apa-apa pun. Saya masih orang yang sama. Saya harap semua dapat terima dan hormat keputusan ini,” tambahnya.
Difahamkan, majlis perkahwinan tersebut diadakan di sebuah gereja di Gombak, Selangor dan dihadiri seramai 10 orang ahli keluarga terdekat.
Lizzy dikahwinkan bapanya sendiri pada majlis serba ringkas semalam.
Sejak pagi tadi, spekulasi perkahwinan pelakon filem Misteri Dilaila itu tiba-tiba tercetus berikutan tular beberapa keping foto majlis perkahwinannya dalam laman sosial.
Lebih menguatkan keyakinan khalayak, beberapa keping foto majlis perkahwinan selebriti itu dikongsikan sendiri oleh seorang pengguna Facebook bernama David Tan Suan Chew yang difahamkan bapa kepada Elizabeth Tan.
Januari lalu, Lizzy turut menjadi perhatian apabila tular fotonya lengkap dengan gaun putih dan didakwa sudah bernikah. Namun, foto tersebut merupakan babak dalam video klip lagu terbaharunya, Beku gandingan bersama Hazama. – K! ONLINE


Mangsa culik terakhir Abu Sayyaf diselamatkan
Oleh IVAN AMIRUL

21 Mac 2021, 5:10 pm
KOTA KINABALU – Seorang mangsa culik yag juga tahanan terakhir Kumpulan Abu Sayyaf berjaya diselamatkan pasukan keselamatan Filipina hari ini.
Mangsa dikenali sebagai Mohd. Khairuldin,15, berjaya diselamatkan di Pulau Kalupag, Languyan, Tawi-Tawi pada pukul 6.30 pagi sekaligus tahanan Indonesia terakhir yang diselamatkan.
Mohd Khairuldin adalah antara lima nelayan Indonesia yang diculik di perairan Tambisan Lahad Datu, Sabah tahun lalu.
Pesuruhjaya Polis Sabah, Datuk Hazani Ghazali ketika dihubungi mengesahkan perkara terbabit.
“Remaja lelaki itu ialah mangsa terakhir dalam kejadian culik di perairan Tambisan, Lahad Datu.
“Penyelamatan remaja berkenaan berjaya dibuat tiga hari selepas tiga lagi tebusan. Mereka sedang dipindahkan oleh kumpulan itu dari Indanan, Sulu, ke tempat lain.

“Hanya Arizal Kasta Miran, 30, Arsad Dahlan, 41, dan Andi Riswanto Hayano, 26, diselamatkan polis Filipina di perairan Tawi-Tawi ketika bot yang digunakan oleh tawanan mereka terbalik di laut bergelora,” katanya.
Terdahulu, laporan berita Filipina menyatakan Komander Komando Mindanao Barat, Leftenan Jeneral Corleto Vinluan Jr mengatakan semua tebusan berada dalam keadaan selamat.
Difahamkan, pasukan keselamatan Filipina turut menembak mati sub-komandan Abu Sayyaf, Apo Mike yang bertanggungjawab dalam beberapa siri kes penculikan di perairan Sabah.
Apo Mike atau nama sebenarnya Majan Sahidjuan, tersenarai di antara 21 individu yang dikehendaki oleh Komando Keselamatan Timur Sabah (Esscom) dan ditembak mati sewaktu pertempuran dengan tentera laut Filipina di Tawi-Tawi semalam. – K! ONLINE.


Pesara JPJ maut kena serangan jantung ketika memandu
Oleh ROHANA MOHD. NAWI

21 Mac 2021, 4:14 pm
BACHOK – Seorang pesara Jabatan Pengangkutan Jalan (JPJ) maut selepas kereta yang dipandunya terbabas merempuh papan tanda di Jalan Beris Kubor Besar di sini hari ini.
Dalam kejadian kira-kira pukul 12 tengah hari itu, Mohamed Nor Mat, 70, disahkan meninggal dunia di lokasi kejadian selepas dipercayai diserang sakit jantung ketika sedang memandu kereta.
Pemangku Ketua Polis Daerah Bachok, Asisten Supritendan Mohd. Yusrizal Mohd. Ghazali berkata, siasatan awal mendapati, mangsa memandu kereta jenis Daihatsu Charade seorang diri dan sedang dalam perjalanan dari rumahnya di Kampung Kuchelong ke Beris Kubor Besar.
Katanya, sewaktu tiba di lokasi kejadian, mangsa dipercayai diserang sakit jantung sebelum kereta yang dipandunya terbabas ke kanan jalan.
“Insiden itu menyebabkan kereta tersebut merempuh papan tanda yang berada di bahu sebelah kanan jalan.
“Mangsa disahkan meninggal dunia di tempat kejadian oleh Pegawai Perubatan Klinik Kesihatan Bachok yang tiba di lokasi kemalangan,” katanya ketika dihubungi Kosmo! hari ini. -K! ONLINE.


Video ‘pontianak’ berkaki mulus tular
Oleh KOSMO!

21 Mac 2021, 3:57 pm
JAKARTA – Sebuah video yang menampakkan satu entiti seakan-akan pontianak menjadi tular di media sosial baru-baru ini, lapor portal berita Suara Jogja.
Video berdurasi 49 saat itu dimuatnaik oleh seorang pengguna Instagram, @ndorobeii yang menampakkan ‘pontianak’ tersebut yang berjaya dirakam dengan jelas.
Dalam video itu, turut kelihatan ialah seorang lelaki berbaju hitam sedang mengangkat baju ‘pontianak’ tersebut yang berwarna putih dan kotor tanpa rasa takut.
Ia sekaligus memperlihatkan keadaan kaki ‘pontianak’ itu yang terapung di udara dan tidak mencecah tanah.
Bagaimanapun, apa yang menjadi perhatian netizen adalah kedua-dua kaki ‘pontianak’ yang kelihatan putih dan mulus selain betisnya yang berisi dan kelihatan sihat meskipun kuku kakinya berwarna hitam.
“Cik pontianak pakai jenama penjagaan badan apa kulit jadi putih mulus begitu?” komen salah seorang netizen, @abe_bdi.

Selain memberi fokus kepada kaki ‘pontianak’, pengguna Instagram turut tertarik kepada kelakuan lelaki berbaju hitam dalam video tersebut yang mengangkat pakaian entiti itu secara bersahaja. – Agensi


Tipu tuntutan RM600, bekas Pengurus Besar PPNT didenda RM5,000
Oleh MOHD AZLI ADLAN

21 Mac 2021, 2:53 pm
KUALA TERENGGANU – Hanya kerana mengemukakan dokumen palsu membuat tuntutan pembelian ikan kerapu hibrid bernilai RM600 pada lima tahun lalu, bekas Pengurus Besar Pertubuhan Peladang Negeri Terengganu (PPNT) didenda RM5,000 oleh Mahkamah Sesyen di sini hari ini.
Hakim Jamaludin Mat memerintahkan hukuman demikian terhadap Che Sa’adon Che Yahya, 57, selepas pihak pembelaan gagal menyangkal kes prima facie dikemukakan pihak pendakwaan.
Berdasarkan pertuduhan, Che Sa’adon didakwa mengemukakan butiran palsu mengenai pembelian ikan kerapu hibrid bernilai RM600.
Perbuatan itu didakwa dilakukan tertuduh di Pejabat PPNT pada September 2016.
Dia didakwa mengikut Seksyen 471 Kanun Keseksaan yang memperuntukkan hukuman penjara maksimum dua tahun atau denda atau kedua-duanya jika sabit kesalahan.
Pendakwaan dikendalikan Timbalan Pendakwa Raya, Nur Shafini Mustafha manakala tertuduh pula diwakili peguam, Muhammad Zulfaqar Al-Basyar Sharuddin..

Kosmo! 27 Februari 2019 melaporkan tertuduh yang kini bertugas di PPN Kelantan turut dihadapkan atas dua pertuduhan lain
salah guna kuasa berhubung pembekalan penjantan dan induk berbiri bagi projek berbiri Fasa 2 berjumlah RM303,546 di Kampung Pelam, Hulu Terengganu. – K! ONLINE.


Datuk Seri diburu bantu siasatan kes pengubahan wang haram
Oleh MOHD SHARKAWI LONDING

21 Mac 2021, 2:57 pm
JOHOR BAHRU – Seorang lelaki berpangkat Datuk Seri diburu polis bagi membantu siasatan kerana disyaki terlibat dengan sindiket penipuan dan pengubahan wang haram terbesar di negara ini.
Ketua Polis Johor, Datuk Ayob Khan Mydin Pitchay berkata, lelaki yang dikesan dikenali sebagai Datuk Seri Nicky Liow Soon Hee berusia 33 tahun.
Jelasnya, alamat terakhir suspek ialah di Trigon Residence Unit 1009, Puchong, Selangor dan merupakan pengasas Winner Dynasty Group itu dikehendaki untuk siasatan di bawah Seksyen 130 V hingga 130 ZB Kanun Keseksaan bagi kesalahan kumpulan jenayah terancang.
“Semalam, Polis Johor telah mengadakan operasi melakukan serbuan di Puchong dan menahan 12 individu termasuk seorang yang berpangkat Datuk Seri.
“Sindiket ini besar dan banyak melibatkan penipuan dan scam. Suspek adalah seorang yang berpengaruh dan mempunyai banyak hubungan dengan ramai orang kenamaan termasuk pegawai daripada agensi penguatkuasa.
“Mana-mana individu yang cuba melindungi suspek akan diambil tindakan tegas tanpa mengira sama ada orang awam atau agensi penguatkuasa termasuk polis,” katanya.

Beliau berkata demikian pada sidang akhbar di Ibu Pejabat Polis Kontinjen IPK Johor di sini hari ini.
Ayob Khan berkata, pihaknya percaya ahli perniagaan itu masih berada di Puchong dan akan menjalankan usaha bagi mengesannya.-K! ONLINE.


Seludup 36 PATI warga Thailand guna bas
Oleh YATIMIN ABDULLAH

21 Mac 2021, 3:24 pm
RANTAU PANJANG – Pasukan Gerakan Am (PGA) Batalion 9 menahan seramai 36 orang pendatang asing tanpa izin (PATI) yang diseludup dari negara jiran di dalam sebuah bas di Wakaf Che Yeh, Kota Bharu semalam.
Pegawai Pemerintah PGA Batalion 9, Nor Azizan Yusof berkata, semua PATI itu ditahan sewaktu anggota PGA menjalankan tugasan Ops Benteng Covid-19 di sekitar negeri Kelantan.
Katanya, siasatan mendapati, sindiket penyeludup menggunakan bas untuk menyeludup PATI ke negara ini bagi mengaburi mata pihak berkuasa.
“Kita menjalankan rondaan di kawasan itu kira-kira pukul 7 pagi sebelum melihat sebuah bas dan sebuah kenderaan pelbagai guna (MPV) berada dalam keadaan mencurigakan.
“Anggota PGA terus menghampiri dua lelaki di dalam MPV sebelum mengarahkan mereka untuk membuka pintu bas yang berkunci,” katanya dalam satu kenyataan hari ini.
Nor Azizan berkata, pihaknya menemui 22 orang lelaki, 13 wanita dan seorang kanak-kanak dipercayai PATI warga Thailand di dalam bas itu.

Katanya, pemeriksaan lanjut turut mendapati semua suspek berusia dalam lingkungan 20 hingga 40 tahun tidak mempunyai dokumen perjalanan yang sah.
“Kita turut menahan dua lelaki tempatan bagi membantu siasatan berhubung kes itu.
“Semua PATI yang ditahan dibawa ke Kompeni Taktikal PGA, Taman Bakti di sini untuk siasatan dan tindakan lanjut,” katanya. -K! ONLINE.


Polis saman 22 penjaja jalanan di Kota Bharu
Oleh ROSLIZA MOHAMED

21 Mac 2021, 3:03 pm
KOTA BHARU – Seramai 22 orang penjaja jalanan yang berniaga di kawasan persimpangan lampu isyarat di sekitar daerah ini di saman pihak polis dalam satu operasi khas baru-baru ini.
Ketua Jabatan Siasatan Penguatkuasaan Trafik (JSPT) negeri, Superintendan Mohd. Zamri Mohd. Rowi berkata, semua saman itu dikeluarkan dalam operasi yang dijalankan selama tiga hari bermula Isnin hingga Rabu lalu.
Menurutnya, semua penjaja berusia dalam lingkungan 20-an disaman ketika mereka sedang menjual di sekitar Jalan Hamzah, Jalan Kuala Krai dan Jalan Lembah Sireh.
“Tindakan dikenakan terhadap mereka mengikut Akta Lalu Lintas Jalan Raya dan tindakan boleh dikenakan dibawah 10A (1) LN 166/59 Peraturan Lalu Lintas Jalan Raya.
“Penjaja yang disaman akan dihadapkan ke mahkamah boleh didenda sehingga RM2,000 jika sabit kesalahan. Mereka juga diberi tempoh dalam masa sebulan untuk hadir prosiding perbicaraan di mahkamah,” katanya ketika dihubungi Kosmo! hari ini.
Menurut Mohd. Zamri, bagaimanapun, tiada saman dikeluarkan kepada pembeli setakat ini.

Sementara itu, tinjauan Kosmo! di sekitar persimpangan lampu isyarat di Jalan Pasir Hor di sini hari ini mendapati beberapa penjaja masih menjual air kepada pemandu dan penumpang kereta yang berhenti di kawasan tersebut. -K! ONLINE.


Pelajar tolak jadi pengawas, tidak mampu beli seragam
Oleh AHMAD SHAHERMAN SHAMSURI

21 Mac 2021, 3:08 pm
PETALING JAYA – Gara-gara keluarganya tidak mampu untuk menyediakan pakaian seragam pengawas, seorang pelajar di Sekolah Menengah Kebangsaan Tropicana, di sini terpaksa menolak jawatan itu.
Kisah sedih seorang pelajar yang dikenali sebagai Danial itu dikongsi Lembaga Zakat Selangor (LZS) dalam hantaran terbaharu di laman Facebook rasmi mereka sebentar tadi.
Menurut LZS, pihaknya sebelum itu telah menerima laporan daripada guru di sekolah terbabit yang memaklumkan seorang pelajar mereka hidup serba kekurangan dalam sebuah bilik sewa bersama keluarganya.
“Guru berkenaan turut memberitahu bahawa Danial telah dicalonkan oleh pihak sekolah sebagai pengawas sekolah.
“Bagaimanapun, dia menolak tawaran tersebut kerana tahu keluarganya tidak mampu untuk menyediakan pakaian seragam pengawas untuknya,” ujar LZS.
LZS berkata, Danial kini tinggal bersama ibu dan seorang adik yang juga orang kelainan upaya (OKU), manakala bapanya telah meninggal dunia akibat penyakit kanser.

“Zakat Selangor telah mendapatkan rumah sewa untuk keluarga Danial agar mereka dapat hidup lebih selesa.
“Selain itu, bantuan kecemasan, bantuan kewangan bulanan, bantuan sewa bulanan dan bantuan yang bersesuaian turut disalurkan kepada keluarga ini, ” tambah LZS. – K! ONLINE.


Masih rahsia jantina anak, Miera potong rambut pendek
Oleh FARHANA AB RAHMAN

21 Mac 2021, 3:46 pm
PETALING JAYA – Debaran bakal bergelar ibu semakin terasa buat pelakon, Miera Liyana yang dijangka bersalin pada bulan hadapan.
Miera, 27, berkongsi, dia baru saja memotong pendek rambutnya paras bahu semalam gara-gara cuaca panas dan persiapan bakal menjalani proses berpantang tidak lama lagi.
“Alhamdulillah. Tidak sabar menantikan kehadiran si kecil yang bakal menyerikan rumah tangga saya dan suami. Selepas memuat naik gambar dalam Instagram, ada juga yang memberikan cadangan nama buat bayi yang bakal lahir tidak lama lagi.
“Saya mengambil keputusan pada hari ini (semalam) untuk memotong pendek rambut paras bahu kerana cuaca yang semakin panas. Apatah lagi, selepas ini rambut akan disanggul untuk berpantang selama 44 hari.
“Masih lagi tidak mahu mengumumkan jantina anak sulung kami. Saya berharap orang ramai mendoakan kesihatan kami berdua. Semoga semuanya berjalan lancar nanti,” kata Miera kepada Kosmo! Online pada majlis sempena menyambut bayi anjuran keluarga mentuanya di Hotel St Regis, Kuala Lumpur semalam.
Mengulas mengenai jantina bayi, Miera menjelaskan, dia dan suami, Rosland Othman, 48, memilih untuk tidak mengetahuinya. Mereka menerima secara terbuka yang mana kesihatan bayi menjadi keutamaan.

Miera dan suaminya yang juga usahawan itu disatukan pada 26 Julai tahun lalu yang berlangsung di sebuh hotel terkemuka di ibu negara dengan kehadiran ramai tetamu kenamaan.
“Memandangkan negara berdepan dengan Covid-19, saya sendiri jarang keluar dan tidak berpeluang berjumpa kenalan rapat dan keluarga. Tema pada hari ini adalah tona warna lembut jadi jantina bayi masih lagi samar-samar.
“Ada juga yang meneka daripada bentuk perut dan sebagainya. Saya dan suami memilih untuk mengunci mulut kerana lebih baik begitu,” kata Miera secara ringkas. – K! ONLINE


Fifie buat kejutan di Sepang
Oleh MUHAMMAD RIDUAN MOHD HANAFIAH

21 Mac 2021, 3:56 pm
SEPANG – Pasukan Tuneboss-Pink Racing menepati sasaran mereka apabila berjaya mengutip mata menerusi pelumba wanitanya, Siti Norafizah Muhammad yang melakukan kejutan menamatkan saingan di kedudukan kelima di Litar Antarabangsa Sepang (Selatan) sebentar tadi.
Pada aksi perlumbaan Cub Prix Malaysia tersebut, Siti Norafizah atau dikenali sebagai Fifie yang memulakan saingan di kedudukan kedua tampil cemerlang dan tidak menghiraukan statusnya sebagai pelumba wanita.
Siti memberi tentangan hebat kepada semua pasukan dan sempat berada di tempat pertama ketika perlumbaan berbaki tiga pusingan sebelum tamat namun tidak berupaya mengekalkan kedudukan itu sebelum berpuas hati di kedudukan kelima.
Rakan sepasukan Fifie, Harith Farhan Baharin menamatkan saingan di kedudukan kelapan sekali gus meraih lapan mata. Juara perlumbaan itu dimenangi pelumba pasukan Petronas Sprinta Yamaha Maju Motor, Mohd. Syafiq Rosli.


Bekas kekasih Sajat selamat bernikah
Oleh AHMAD SHAHERMAN SHAMSURI

21 Mac 2021, 3:18 pm
PETALING JAYA – Seorang jurulatih kesihatan yang sebelum ini pernah didakwa menjadi kekasih usahawan kosmetik, Nur Sajat selamat mendirikan rumah tangga dengan wanita pilihan hatinya.
Gambar majlis pernikahan Coach Yin atau nama sebenarnya Mohd Tishrin Mohd Adanan telah dikongsi isterinya yang dikenali sebagai Yeen Azmin di laman Instagramnya hari ini.
Menerusi perkongsian itu, majlis pernikahan pasangan tersebut telah berlangsung di sebuah kawasan di Kota Bharu, Kelantan yang dihadiri oleh ahli keluarga dan kenalan rapat.
Gambar di Instagram juga menunjukkan pasangan tersebut lengkap mengenakan busana sedondon berwarna putih.
Difahamkan kisah pasangan ini mula tular sejak tahun lalu akhirnya selamat bergelar suami isteri.
Menjengah di ruangan komen, rata-rata netizen gembira dengan berita pernikahan pasangan tersebut dan mereka turut mengucapkan tahniah kepada Coach Yin dan isterinya.

Pada masa sama, netizen turut mendoakan agar rumah tangga yang dibina kekal bahagia.
Selain itu, mereka juga bersyukur kerana Coach Yin akhirnya kembali ke ‘pangkal jalan’ dan memilih wanita ‘tulen’ untuk dijadikan pasangan hidup.
Sebelum ini, Coach Yin ada berkongsi foto Azreen apabila menghadiahkan wanita itu seutas jam tangan.
Malah lelaki itu juga memberi bayangan akan mengahwini Azreen.
Lelaki itu juga sebelum ini menjadi perhatian ramai kerana pernah selepas dikatakan pernah menjadi kekasih kepada Nur Sajat, namun hubungan mereka berakhir sekitar Januari tahun lalu.-K! ONLINE.


Raja Permaisuri Agong cedera bermain golf
Oleh LUQMAN RIDHWAN MOHAMED NOR

21 Mac 2021, 3:53 pm
PETALING JAYA – Raja Permaisuri Agong, Tunku Azizah Aminah Maimunah Iskandariah mengalami kecederaan ketika bermain golf hari ini.
Menerusi perkongsian di laman Instagram, baginda memuat naik gambar kaki kirinya yang berbalut di atas sebuah katil.

“Golf punya pasal,” tulis Tunku Azizah di laman Instagram baginda hari ini.
Perkongsian tersebut mendapat respons daripada orang ramai, dengan rata-rata mereka mendoakan agar Tunku Azizah pulih segera daripada kecederaan dialami. – K! ONLINE


Tutup sekolah ikut penilaian risiko PKD
Oleh NORLIDA AKMAR IDROS

21 Mac 2021, 3:14 pm
ARAU – Kementerian Pendidikan (KPM) akan segera menutup mana-mana sekolah yang didapati berlaku kes positif Covid-19 berdasarkan analisa dan penilaian risiko oleh Pejabat Kesihatan Daerah (PKD).
Menteri Kanan (Pendidikan), Datuk Dr. Radzi Jidin berkata, penutupan seluruh atau sebahagian bangunan sekolah tidak dilakukan secara semberono tetapi mengikut nasihat PKD.
“SOP (prosedur operasi standard) berkaitan kes-kes positif (Covid-19) ini adalah jelas iaitu sebarang keputusan dibuat kementerian adalah berdasarkan nasihat Pusat Kesihatan Daerah.
“Ini kerana PKD lebih faham yang mana mereka akan melakukan analisa risiko secara mendalam bagi setiap kes,” katanya.
Beliau berkata demikian kepada pemberita selepas menghadiri program Malaysia Prihatin: Menteri Kanan (Pendidikan) bersama Persatuan Ibu Bapa dan Guru (PIBG) seluruh Perlis di sini hari ini.
Pada program tersebut, kira-kira 200 wakil PIBG dari 104 sekolah di negeri ini hadir pada sesi dialog tersebut.

Kata Radzi, penutupan sekolah sama ada melibatkan kelas, tingkat bangunan tertentu atau keseluruhan bangunan sekolah, juga akan diputuskan PKD. – K! ONLINE.


Netizen kecam tindakan pemandu kereta guna laluan motosikal
Oleh AHMAD SHAHERMAN SHAMSURI

21 Mac 2021, 12:14 pm
PETALING JAYA – Tindakan pemandu sebuah kereta memandu menggunakan laluan motosikal di lebuh raya mengundang kecaman netizen semalam.
Kejadian tersebut dipercayai berlaku di Lebuh Raya Grand Saga, berhampiran Tol Batu 11 menghala ke Kuala Lumpur.
Menerusi satu klip video yang dimuat naik di laman Facebook Info Roadblock JPJ/ POLIS kelihatan sebuah kereta jenis Mercedes telah menggunakan laluan motosikal berhampiran plaza tol tersebut.
Klip video berdurasi 23 saat itu turut memaparkan beberapa penunggang motosikal berada di belakang kereta terbabit.
Menurut perakam video itu, pemandu kereta itu didakwa menggunakan laluan motosikal bagi mengelak daripada membayar tol.
Bagaimanapun, setakat video tersebut dirakam tindakan pemandu kereta itu tidak melibatkan sebarang kemalangan kepada penunggang motosikal.

Sehingga pukul 11.30 pagi tadi, klip video terbabit telah ditonton lebih 51,000 kali dan dikongsi hampir 50 pengguna.
Rata-rata netizen mengecam tindakan pemandu kereta itu kerana ia boleh mengudang bahaya kepada penunggang motosikal yang menggunakan laluan tersebut.
Sementara itu, Ketua Polis Daerah Kajang, Asisten Komisioner Mohd. Zaid Hassan ketika dihubungi mengesahkan kejadian itu.
Menurutnya, satu laporan polis telah dibuat oleh pengendali lebuh raya terbabit dan pihaknya kini sedang melakukan siasatan lanjut berhubung kejadian itu.-K! ONLINE.


Kane perlu mula fikirkan masa depan
Oleh KOSMO!

21 Mac 2021, 12:15 pm
LONDON – Dua bekas pemain Tottenham Hotspur, Glenn Hoddle dan Peter Crouch berpendapat pasukan itu hilang keinginan ketika mereka terkandas pada saingan Liga Europa apabila tewas kepada Dinamo Zagreb dengan agregat 3-2 kelmarin.
Selain itu, kedua-dua mereka mengakui kegagalan itu akan menjadi titik tolak masa depan penyerang sensasi, Harry Kane untuk mencari jalan meninggalkan Spurs untuk mencari pasukan yang mampu memberinya trofi dan kejayaan.
“Terlalu ramai pemain yang tidak berada pada tahap terbaik pada aksi tersebut. Mereka hilang keinginan dan daya kepimpinan. Ia sangat memalukan, tiada apa yang kita mampu peroleh daripada Tottenham.
“Mereka perlu melihat kembali diri mereka sendiri. Tiada semangat, apa yang dipamerkan adalah rasa gugup. Mereka sudah tiada hati dan seperti tidak tahu bagaimana untuk bermain bola sepak,” kata Hoddle.
Sementara itu, Crouch berpendapat bahawa kejayaan menjulang trofi Piala Liga Inggeris pada perlawanan menentang Manchester City bulan depan juga tidak mampu untuk menyelamatkan Jose Mourinho.
“Mereka berada di perlawanan akhir tetapi saya tidak fikir peminat akan gembira jika mereka menjulang kejuaraan sekali pun. Spurs musim ini seperti berundur ke belakang berbanding musim sebelum ini,” jelasnya.

Crouch menolak untuk meneka mengenai nasib Mourinho sebaliknya mengakui bahawa Spurs bakal kehilangan Kane jika prestasi mereka terus berada di tahap ketika ini.
“Dia tidak sepatut beraksi dalam saingan ini. Kylian Mbappe, Erling Haaland, Lionel Messi, Robert Lewandowski, mereka berapa pada tahap sepatutnya. Kane kini berada di persimpangan kariernya, sudah sampai masa dia perlu berada pada tahap tertinggi ketika ini,” ujarnya. – AGENSI


Polis siasat dakwaan wanita dicabul ahli politik
Oleh EDDY AQMAL MOHAMED HAMIDI

21 Mac 2021, 11:38 am
AMPANG JAYA – Pihak polis mengesahkan telah menerima laporan serta membuka siasatan berhubung kejadian cabul seorang wanita melibatkan seorang ahli politik bergelar Datuk di sebuah rumah di Taman Bukit Melawati tahun lalu.
Ketua Polis Daerah Ampang Jaya, Asisten Komisioner Mohamad Farouk Eshak berkata, ketika kejadian di antara Julai hingga Ogos tahun lalu, mangsa serta suaminya telah dilawati oleh suspek bersama isterinya yang turut bermalam di rumah mereka.
“Pada awal pagi keesokan harinya, sewaktu wanita berusia 48 tahun itu sedang tidur di ruang tamu di tingkat satu, dia tiba-tiba merasai telah disentuh di bahagian dada selain dicium yang mengakibatkannya terjaga.
“Wanita tersebut mendakwa, suspek yang menyedari dia telah tersedar daripada tidur seterusnya turun ke bawah dan pulang ke rumah bersama isterinya,” katanya menerusi satu kenyataan di sini hari ini.
Difahamkan, wanita yang juga merupakan seorang ahli perniagaan itu telah membuat laporan polis berhubung kejadian pada 16 Mac lalu.
Menurut Mohamad Farouk, wanita berkenaan takut untuk membuat sebarang laporan polis selama ini kerana bimbang akan merosakkan hubungan dengan suspek selain tidak pasti apa yang perlu dibuat memandangkan suspek merupakan seorang ahli politik yang berpengaruh di sebuah negeri di Pantai Timur.

“Setakat ini pihak kami belum membuat sebarang tangkapan namun siasatan telah dibuka di bawah Seksyen 354 Kanun Keseksaan yang jika disabitkan kesalahan boleh dipenjara sehingga 10 tahun dengan denda atau dengan sebat,” tegas beliau. -K! ONLINE.


Pemain United perlu lebih tenang
Oleh KOSMO!

21 Mac 2021, 11:15 am
MANCHESTER – Pengurus Manchester United, Ole Gunnar Solskjaer mengingatkan barisan pemainnya agar tidak terlalu teruja dengan peluang cerah untuk memenangi dua gelaran musim ini iaitu Piala FA dan Liga Europa.
Ini kerana United bakal berdepan Leicester City yang ‘tempang’ disebabkan ramai pemain utama mengalami kecederaan untuk aksi suku akhir Piala FA di Stadium King Power awal pagi esok.
“Saya akui memenangi trofi amat penting kerana ia secara tidak langsung meningkatkan semangat dan keyakinan para pemain. Mungkin juga ia boleh menjadi titik permulaan untuk kami terus memenangi pelbagai kejuaraan pada masa depan.
“Bagaimanapun, ia bukan sesuatu yang mudah kerana Leicester juga sebuah pasukan yang hebat dan kurang satu mata dengan kami di tangga ketiga. Mereka juga ada ramai pemain berkualiti.
“Kami boleh mengundang bahaya jika mengambil mudah.
“Jadi, saya harap para pemain bersedia sebaiknya dan memberikan persembahan terbaik untuk perlawanan ini,” kata Solskjaer.

Dalam masa sama, The Red Devils turut mendapat undian mudah menentang wakil Sepanyol, Granada pada suku akhir bulan depan dan kemudiannya menanti antara Ajax atau AS Roma jika layak ke peringkat separuh akhir.
United mengharungi kempen cemerlang musim ini apabila menduduki tangga kedua Liga Perdana Inggeris (EPL) di belakang musuh setempat, Manchester City setakat ini. – AGENSI


Peluang Liverpool lunas dendam lama
Oleh KOSMO!

21 Mac 2021, 12:45 pm
LIVERPOOL – Pengurus Liverpool, Jurgen Klopp melaungkan keyakinan apabila diundi berdepan juara 13 kali, Real Madrid pada aksi suku akhir Liga Juara-Juara.
Pertemuan yang dijadualkan berlangsung 6 dan 14 April depan itu bakal menyaksikan kedua-dua pasukan mengulangi aksi final 2018 yang dimenangi Real.
Kata Klopp, meskipun sedar dengan ancaman yang bakal diberikan Real, namun beliau tetap teruja dan tidak sabar untuk berdepan jaguh Sepanyol itu.
“Saya yakin ia akan jadi satu perlawanan yang menarik dan saya sangat teruja. Saya tahu semua orang sedar Real satu pasukan yang sangat kuat, begitu juga kami.
“Saya tidak pasti di manakah venue perlawanan tetapi berharap kami akan bermain di Anfield. Saya gembira dan puas hati dengan undian yang dilakukan,” kata Klopp.
Sebagai rekod, pengendali dari Jerman itu pernah berdepan Real sebanyak enam kali ketika mengendalikan Borussia Dortmund, namun kali ini tanpa kehadiran Cristiano Ronaldo dan Gareth Bale.

“Bersama Liverpool, saya hanya bertemu sekali dengan Real. Bagaimanapun, kali ini mereka akan turun tanpa Cristiano (Ronaldo) dan (Gareth) Bale, namun Sergio Ramos, Toni Kroos masih di sana,” ujarnya. – AGENSI


Tuchel enggan ambil risiko turunkan Silva
Oleh KOSMO!

21 Mac 2021, 11:45 am
LONDON – Pengurus Chelsea, Thomas Tuchel enggan mengambil risiko menurunkan pemain pertahanan tengah, Thiago Silva berdepan Sheffield United pada suku akhir Piala FA di Stamford Bridge malam ini.
Bagaimanapun, pengendali berusia 48 tahun dari Jerman itu bersedia menyenaraikan Tammy Abraham yang sudah pulih daripada kecederaan.
“Sekarang bukan masanya untuk memperjudikan nasib Thiago (Silva). Ini adalah aksi terakhir sebelum berehat untuk memberi laluan kepada perlawanan antarabangsa.
“Saya mahu dia benar-benar pulih dan cergas 100 peratus sebelum membuat keputusan untuk menurunkannya beraksi dalam mana-mana perlawanan.
“Tammy (Abraham) sudah kembali dalam sesi latihan. Jadi, saya harap dia boleh diturunkan nanti,” kata Tuchel.
Dalam masa sama, bekas pengendali Paris Saint-Germain itu memberi bayangan akan menyenaraikan penyerang, Olivier Giroud menentang Sheffield malam ini.

Sebagai rekod, Chelsea berpeluang memburu dua kejuaraan musim ini antara Piala FA dan Liga Juara-Juara selepas mendapat undian menentang, Porto pada aksi suku akhir bulan depan. – AGENSI


Kakitangan Kedutaan Korea Utara tinggalkan negara petang ini
Oleh LUQMAN RIDHWAN MOHAMED NOR

21 Mac 2021, 12:40 pm
KUALA LUMPUR – Seramai 30 kakitangan Kedutaan Korea Utara termasuk ahli keluarga mereka dijangka berlepas dari Lapangan Terbang Antarabangsa Kuala Lumpur (KLIA) ke negara tersebut kira-kira pukul 4.10 petang hari ini.
Ketibaan mereka ke KLIA kira-kira pukul 11.44 pagi tadi dikawal rapi oleh pihak berkuasa, dengan bas digunakan tersebut terlebih dahulu dilihat mengambil kakitangan berkenaan di Kedutaan Korea Utara di Jalan Batai, Damansara pada pukul 9.15 pagi.
Semua kakitangan kedutaan termasuklah ahli keluarga mereka diberikan tempoh 48 jam pada Jumaat lalu untuk meninggalkan negara susulan tindakan Korea Utara memutuskan hubungan diplomatik dengan Malaysia.
Menurut kenyataan Kementerian Luar Korea Utara, tindakan itu diambil selepas kerajaan Malaysia mengekstradisi seorang warganegaranya ke Amerika Syarikat (AS).
Warganegara tersebut, Mun Chol Myong gagal dalam rayuan terakhir di mahkamah tertinggi negara untuk menentang perintah ekstradisi ke AS bagi berdepan dakwaan pengubahan wang haram.- K! ONLINE


Gambar tersebar, Elizabeth Tan dah kahwin?
Oleh MOHAMMAD SHAHEMY AZMI

21 Mac 2021, 11:52 am
PETALING JAYA – Spekulasi perkahwinan penyanyi dan juga pelakon Elizabeth Tan tiba-tiba tercetus berikutan tular beberapa keping foto majlis perkahwinannya dalam laman sosial.
Lebih menguatkan keyakinan khalayak, beberapa keping foto majlis perkahwinan selebriti itu dikongsikan sendiri oleh seorang pengguna Facebook bernama David Tan Suan Chew yang difahamkan bapa kepada Elizabeth Tan.
Menerusi foto yang dikongsikan itu, kelihatan Elizabeth Tan, 28, atau lebih mesra disapa Lizzy bersama seorang lelaki dipercayai suaminya dengan berlatar belakangkan hiasan bunga-bungaan seperti pelamin.
Bahkan, penyanyi yang popular menerusi lagu Knock Knock itu juga dilihat memakai busana pengantin rona putih sambil memegang tangan dan tersenyum ke arah lelaki di depannya.
Foto pernikahan Lizzy dikongsikan bapanya sendiri menerusi akaun Facebook bernama David Tan Suan Chew sebentar tadi.
Pada gambar tersebut, turut disertakan nama akaun Instagram Lizzy iaitu @elizabethtan dan @siewjim yang difahamkan, nama suaminya.
Selain itu, terdapat juga sekeping foto menunjukkan Lizzy bersama suaminya sedang menandatangani sesuatu dipercayai dokumen perkahwinan sambil disaksikan beberapa anggota keluarga.

Menguatkan lagi spekulasi perkahwinan, Lizzy dilihat sedang menandatangani satu dokumen sambil disaksikan bapa dan suaminya.
Bagaimanapun, sehingga kini belum dapat dipastikan sama ada benar Lizzy telah pun menamatkan zaman bujangnya.
Usaha Kosmo! Online untuk mendapatkan maklumat daripada pihak pengurusan artis tersebut masih belum berbalas. – K! ONLINE


33 diplomat, staf Kedutaan Korea Utara keluar dari negara ini
Oleh AMREE AHMAD

21 Mac 2021, 2:47 pm
SEPANG – Seramai 33 pegawai diplomatik dan ahli keluarga Kedutaan Korea Utara di ibu negara tiba di Lapangan Terbang Antarabangsa Kuala Lumpur (KLIA) di sini pagi tadi.
Mereka tiba secara berperingkat-peringkat dalam beberapa kelompok kecil dengan kumpulan terakhir menaiki sebuah bas persiaran disewa khas tiba di terminal kira-kira pukul 11.44 pagi.
Ketibaan mereka dikawal ketat seramai tujuh anggota dan pegawai dari balai polis KLIA yang turut mengiringi mereka ke kaunter daftar masuk di laluan F9 dewan perlepasan aras 5 KLIA.
Kumpulan itu kemudian dibawa ke bilik kenamaan sebelum menaiki pesawat komersial syarikat Shanghai Airlines penerbangan FM 0886 ke Pudong, China pada pukul 4.10 petang. – K! ONLINE.


Pesara kerajaan didakwa gubah wang haram hasil seludup gading gajah
Oleh MUHAMMAD AYMAN GHAFFA

21 Mac 2021, 12:33 pm
PASIR MAS – Seorang pesara kerani kewangan di sebuah sekolah dihadapkan ke Mahkamah Sesyen di sini hari ini atas lapan pertuduhan melakukan jenayah pengubahan wang haram termasuk unit saham bernilai RM753,220 hasil daripada aktiviti penyeludupan dan jual beli gading gajah sejak empat tahun lalu.
Tertuduh, Md. Nawi Ab. Aziz, 70, bagaimanapun mengaku tidak bersalah selepas pertuduhan terhadapnya dibacakan oleh jurubahasa di hadapan Hakim Mohd. Rosly Mohamed Nawi.
Mengikut pertuduhan pertama hingga ketiga, tertuduh didakwa telah memperoleh wang RM239,260 yang merupakan hasil daripada aktiviti haram ke dalam akaun simpanan bank CIMB miliknya.
Kesalahan itu dilakukan oleh tertuduh di Bank CIMB cawangan Pasir Mas pada 29 April 2017 hingga 19 Oktober 2019.
Bagi pertuduhan keempat dan kelima, Md. Nawi didakwa telah memperoleh unit amanah saham berjumlah 104,000 unit yang merupakan hasil daripada aktiviti haram ke dalam akaun amanah saham di Permodalan Nasional Berhad (PNB) miliknya.
Tertuduh melakukan kesalahan itu di PNB cawangan Amanah Saham Nasional Berhad, Jalan Kebun, Kota Bharu pada 24 Julai hingga 16 Ogos 2017 dan 23 September 2019.

Kelima-lima pertuduhan didakwa mengikut Subseksyen 4(1)(b) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 (Akta 613).
Tertuduh boleh dihukum penjara sehingga 15 tahun dan boleh didenda lima kali ganda jumlah atau hasil daripada aktiviti haram atau peralatan kesalahan atau RM5 juta, yang mana lebih tinggi jika sabit kesalahan.
Mengikut pertuduhan keenam hingga kelapan, tertuduh didakwa telah menyembunyikan wang berjumlah RM409,960 yang dimasukkan ke dalam akaun simpanan bank CIMB miliknya bermula 1 Januari 2017 hingga 31 Disember 2019.
Kesalahan itu dilakukan oleh Md. Nawi di Bank CIMB Berhad Cawangan Pasir Mas pada 30 Jun 2018, 30 Jun 2018 dan 30 Jun 2020.
Bagi tiga pertuduhan itu, tertuduh didakwa mengikut Subseksyen 4(1)(d) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 (Akta 613).
Tertuduh boleh dihukum penjara sehingga 15 tahun dan boleh didenda lima kali ganda jumlah atau hasil daripada aktiviti haram atau peralatan kesalahan atau RM5 juta, yang mana lebih tinggi jika sabit kesalahan.
Pendakwaan dikendalikan oleh Timbalan Pendakwa Raya, Rohaiza Zainal manakala tertuduh diwakili peguam bela, Nor Erini Mustapha.
Terdahulu, Rohaiza memohon agar mahkamah menetapkan ikat jamin sebanyak RM160,000 untuk semua pertuduhan yang dihadapi tertuduh.
Bagaimanapun, Nor Erini dalam rayuannya memohon ikat jamin sebanyak RM20,000 hingga RM40,000 ditetapkan kepada anak guamnya.
“Saya memohon agar jaminan yang minimum kerana harta anak guam telah disita. Tertuduh juga perlu menjaga isteri yang sedang sakit kerana lima orang anaknya semua telah bekerja,” katanya.
Mahkamah membenarkan ikat jamin sebanyak RM70,000 dengan seorang penjamin bagi semua pertuduhan dan sebutan semula kes pada 22 April depan.
Tertuduh membayar ikat jamin yang ditetapkan. -K! ONLINE.


Pemandu cedera Myvi ‘terbang’
Oleh KHAIRUL MOHD. ALI

22 Mac 2021, 8:46 pm
JOHOR BAHRU – Sebuah Perodua Myvi yang dipercayai dipandu dengan laju terbabas sehingga ‘terbang’ melintasi sebuah longkang besar dalam satu kejadian di Jalan Bulatan Bukit Indah, di sini awal pagi, hari ini.
Ketua Polis Daerah Iskandar Puteri, Asisten Komisioner Dzulkhairi Mukhtar berkata, kenderaan itu hanya berhenti setelah merempuh sebatang pokok yang berada di seberang longkang.
Menurut beliau, pemandu yang merupakan seorang lelaki berusia 27 tahun mengalami kecederaan di bahagian muka, tangan dan kaki akibat tersepit.
“Hasil siasatan mendapati punca kemalangan disebabkan pemandu hilang kawalan semasa memasuki bulatan lalu bergerak lurus.
“Kenderaan itu bukan sahaja merempuh bunga pagar tetapi turut melintasi longkang besar dan melanggar sepohon pokok sebelum berhenti,” katanya dalam satu kenyataan, di sini hari ini.
Hari ini tular sebuah video berdurasi 33 saat yang memaparkan kedudukan Perodua Myvi berwarna putih berkenaan yang berada di seberang longkang besar.

Tambah Dzulkhairi, mangsa yang mengalami kecederaan telah dibawa ke Hospital Sultanah Aminah (HSA) di sini untuk mendapatkan rawatan lanjut.
“Siasatan dibuat mendapati pemandu tidak berada dalam keadaan mabuk ataupun di bawah pengaruh dadah.
“Polis masih menjalankan siasatan lanjut sementara kes disiasat mengikut Peraturan 10 LN 166/59 Peraturan Lalu Lintas Jalan Raya,” ujarnya lanjut.-K! ONLINE


Hajat terbantut ular sawa dalam mangkuk tandas
Oleh KHAIRUL MOHD. ALI

22 Mac 2021, 9:50 pm
JOHOR BAHRU – Hasrat seorang wanita untuk menggunakan tandas di kediamannya terbantut apabila menemui seekor ular sawa sepanjang 12 kaki di dalam mangkuk tandas dalam satu kejadian di Taman Dato’ Syed Idris, di sini hari ini.
Komander Operasi, Pegawai Bomba Kanan II, Ronnie Robert berkata, pihaknya menerima panggilan berhubung kejadian itu pada pukul 5.11 petang.
“Pengadu menyedari kehadiran reptilia itu ketika hendak menggunakan tandas di rumahnya sebelum membuat panggilan kecemasan.
“Ular sawa sepanjang 12 kaki itu berjaya ditangkap menggunakan alat penjerut sebelum dilepaskan di kawasan yang jauh daripada penempatan awam,” katanya dalam satu kenyataan di sini hari ini.
Tambahnya, pihaknya mempercayai ular terbabit memasuki mangkuk tandas berkenaan melalui saluran paip sedia ada di rumah itu.
Dalam kejadian berasingan, seekor ular telung selar sepanjang 12 kaki ditangkap berada di bawah tangga kolej kediaman Taman Putra, Universiti Teknologi Malaysia (UTM), Skudai di sini.

Ular berkenaan ditangkap selepas pihak BBP Skudai menerima panggilan kecemasan pada pukul 7.38 malam tadi.-K! ONLINE


Pengeluaran telur melebihi keperluan
Oleh NOR IDAYU BOSRO

22 Mac 2021, 9:22 pm
PUTRAJAYA – Kementerian Perdagangan Dalam Negeri dan Hal Ehwal Pengguna (KPDNHEP) memaklumkan pengeluaran telur ayam dalam negara sebanyak 1,020 juta biji sebulan adalah melebihi keperluan bulanan iaitu 900 juta biji sekali gus dapat menampung keperluan pengguna buat masa ini.
Pengarah Penguat Kuasanya, Azman Adam berkata, pemantauan pihaknya mendapati,  bekalan telur daripada syarikat lain mampu menampung keperluan pengguna buat masa ini walaupun berlaku penarikan semula telur oleh Singapura daripada pasarannya berikutan dakwaan penemuan Salmonella Enteritidis (SE).
“Berdasarkan pemantauan, aktiviti penarikan semula telur di premis yang menjual telur keluaran syarikat terbabit dilakukan secara sukarela.
“Tujuan pemantauan adalah untuk memastikan bekalan telur tidak terjejas selain melihat sama ada berlaku pembelian panik ke atas bekalan telur daripada jenama yang lain,” katanya dalam kenyataan akhbar di sini hari ini.
Mengulas lanjut, Azman berkata, KPDNHEP akan mendapatkan kerjasama industri untuk menampung keperluan dan permintaan kawasan yang terjejas sekiranya terdapat arahan penarikan balik bagi pasaran telur domestik.
“KPDNHEP juga bekerjasama rapat dengan Kementerian Pertanian dan Industri Makanan, Kementerian Kesihatan dan Jabatan Perkhidmatan Veterinar,” katanya.

“Pengguna dinasihatkan agar tidak panik dan mendapatkan maklumat sahih daripada pihak berwajib serta menyalurkan aduan berkaitan perkara tersebut melalui portal https://e-aduan.kpdnhep.gov.my.
“Aduan juga boleh dibuat menerusi WhatsApp di talian 019-2794317 atau melalui pusat panggilan 1-800-886-800,” katanya.
Pada 13 Mac lepas, Singapura telah mengarahkan empat pengimport menarik balik telur yang dihasilkan Lay Hong Bhd. Layer Farm Jeram, Selangor daripada pasaran negara tersebut.
Terbaharu pada 20 Mac, Singapura menarik balik telur yang diimport daripada sebuah lagi ladang Malaysia dan Agensi Makanan Singapura (SFA) memaklumkan telur terbabit mempunyai cetakan kod ‘CEM014’. -K! ONLINE


Kren jatuh : Prolintas ucap takziah pada keluarga mangsa
Oleh EDDY AQMAL MOHAMED HAMIDI

22 Mac 2021, 11:20 pm
KUALA LUMPUR – Projek Lintasan Kota Holdings Sdn. Bhd. (Prolintas) merakamkan ucapan takziah kepada keluarga mangsa yang terlibat dalam insiden komponen kren jatuh di tapak projek pembinaan Lebuh Raya Bertingkat Sungai Besi Ulu-Klang Expressway (SUKE), Jalan Alam Damai, Cheras di sini pagi tadi.
Ketua Pegawai Eksekutif Kumpulan Syarikat Prolintas, Datuk Mohammad Azlan Abdullah berkata, pihaknya mengambil berat terhadap aspek keselamatan memandangkan lebih 90 peratus jajaran SUKE adalah melibatkan kerja di tempat tinggi dan di atas jalan raya sedia ada dengan trafik berkapasiti tinggi.
“Kami berusaha untuk bekerja sebagai satu pasukan dan objektif kami sangat jelas untuk memastikan projek ini dibina dengan cara yang paling selamat, siap tepat pada waktunya serta mengikut standard amalan kejuruteraan tertinggi.
“Bagaimanapun, insiden yang berlaku pada hari ini amat mendukacitakan dan Prolintas akan memberikan kerjasama penuh kepada pihak berkuasa serta akan terus menambah baik proses serta pelaksanaan projek sedia ada,” katanya menerusi satu kenyataan hari ini.
Tambah beliau, Prolintas turut merakamkan ucapan takziah kepada keluarga mangsa yang terlibat di dalam insiden kemalangan itu.- K!ONLINE


Kaki warga emas tersepit dalam mangkuk tandas
Oleh ROSLIZA MOHAMED

22 Mac 2021, 9:02 pm
KUALA KRAI – Seorang warga emas terpaksa menahan kesakitan hampir satu setengah jam apabila bahagian kaki wanita itu tersepit dalam mangkuk tandas di rumahnya di Kampung Sungai Sok di sini hari ini.
Mangsa yang berusia dalam lingkungan 60-an itu dipercayai masuk ke bilik air rumahnya pada pukul 7.20 pagi tadi.
Ketua Balai Bomba dan Penyelamat (BBP) Kuala Krai, Penolong Penguasa Bomba Muhammad Rizwan Ar-Rafee Parsimin berkata, selepas kaki tersepit di dalam mangkuk tandas, ahli keluarganya berusaha untuk membantu warga emas terbabit.
Katanya, bagaimanapun, usaha mereka tidak membuahkan hasil sebelum bertindak menghubungi pihak bomba.
“Sewaktu tiba di rumah, kelihatan kaki mangsa berada dalam keadaan tersepit di dalam mangkuk tandas.
“Pegawai dan anggota bomba memgambil masa kira-kira satu jam setengah untuk membantu mangsa dengan menggunakan peralatan khas bagi memecahkan bahagian mangkuk tandas itu,” katanya ketika dihubungi Kosmo! hari ini.

Muhammad Rizwan berkata, susulan kejadian itu, mangsa tidak mengalami sebarang kecederaan dan hanya lenguh pada bahagian kakinya. – K! ONLINE


Kelentong permit PKP
Oleh KHAIRUL MOHD. ALI

22 Mac 2021, 11:30 pm
JOHOR BAHRU – Polis menahan tiga lelaki warga Pakistan kerana dipercayai menggunakan permit pergerakan Perintah Kawalan Pergerakan (PKP) palsu semasa membuat pembelian tiket bas dalam kejadian di Terminal Bas Larkin, di sini Jumaat lalu.
Ketua Polis Daerah Johor Bahru Selatan, Asisten Komisioner Mohd. Padzli Mohd. Zain berkata, suspek yang ditahan berusia antara 28 hingga 41 tahun.
Menurutnya, siasatan mendapati suspek membeli permit pergerakan PKP palsu itu dengan harga RM50 sekeping.
“Ketiga-tiga suspek ditahan polis bantuan ketika mereka mengemukakan permit PKP terbabit cuba membeli tiket ke Kuala Lumpur di Terminal Bas Larkin, dekat sini.
“Siasatan dibuat mendapati mereka membeli permit palsu itu daripada seorang individu tidak dikenali dengan bayaran RM50 bagi sekeping borang,” katanya dalam satu kenyataan, di sini hari ini.
Tambah beliau, suspek membuat pembelian itu dengan membayar secara memasukkan wang ke dalam akaun bank tempatan individu berkenaan.

“Semakan rekod yang dibuat mendapati ketiga-tiga suspek tidak mempunyai rekod jenayah lampau.
“Kes disiasat mengikut Seksyen 420 Kanun Keseksaan dan Seksyen 15 (1)(c) Akta Imigresen 1959/63,” katanya.
Tambah beliau, kesemua suspek kini dikenakan tahanan reman selama 14 hari bermula tarikh tangkapan sehingga 1 April. -K! ONLINE


Makan bangkai haiwan tepi jalan untuk berjimat
Oleh KOSMO!

22 Mac 2021, 8:58 pm
ASHTON,  Idaho – Sepasang suami isteri bersama dua anak mereka dilaporkan memasak dan memakan  bangkai haiwan yang ditemui di tepi jalan sebagai kaedah berjimat, lapor akhbar The Sun, kelmarin.
Vickie dan suaminya,  John  yang muncul dalam salah satu episod program televisyen Extreme Cheapskate terbitan stesen televisyen TLC mendedahkan sifat kedekut itu membantu mereka untuk berjimat selama bertahun-tahun.
Menerusi rancangan yang memaparkan tahap kedekut seseorang yang ada kalanya tidak masuk akal, keluarga tersebut akan keluar bersama-sama untuk ‘memburu’ bangkai haiwan yang mati di tepi jalan untuk dijadikan  makanan.
Menurut John, jika bangkai yang ditemui masih baharu dan segar, dia tidak kisah untuk memakannya.
“Ia menjimatkan duit saya ,” katanya.
Selain untuk dimakan, pasangan itu menggunakan bulu haiwan jalanan yang ditemui untuk membuat hadiah kepada rakan-rakan mereka.

Jelas John, mereka mampu berjimat ketika sambutan Hari Krismas dan juga hari jadi rakan-rakan memandangkan isterinya, Vickie akan mengambil kulit haiwan jalanan yang ditemui untuk dijadikan hadiah seperti topi dan sarung tangan.
“Bulu haiwan sangat mahal namun kalau ia boleh dijumpai di tepi jalan sudah tentu kosnya lebih rendah,” kata John. -Agensi


Beberapa tindakan atasi gangguan air HRPZ II
Oleh SITI A'ISYAH SUKAIMI

22 Mac 2021, 10:14 pm
CYBERJAYA – Kerajaan Persekutuan telah meluluskan projek menaik taraf Loji Rawatan Air (LRA) Tanjung Mas daripada kapasiti 10 juta liter sehari (JLH) kepada 30 JLH, bagi mengatasi ketidakcukupan bekalan air daripada loji-loji sedia ada yang membekalkan bekalan air ke Hospital Raja Perempuan Zainab II (HRPZ II), Kota Bharu, Kelantan.
Suruhanjaya Perkhidmatan Air Negara (SPAN) dalam kenyataan akhbarnya memaklumkan, tindakan jangka panjang tersebut membabitkan projek dengan anggaran kos sebanyak RM50 juta, adalah di bawah pembiayaan Pengurusan Aset Air Berhad (PAAB) dan dijangka siap pada penghujung tahun 2023.
“Secara keseluruhan, Kerajaan Persekutuan melalui PAAB melaksanakan projek menaik taraf tiga loji rawatan air termasuk LRA Tanjung Mas dengan anggara kos sebanyak RM 176 juta, bagi meningkatkan kapasiti reka bentuk kepada 80 JLH bekalan air di negeri Kelantan.
“Kerajaan Persekutuan melalui Pengurusan Aset Air Berhad (PAAB) telah melaksanakan projek penggantian paip sepanjang 42 kilometer (km) di bandar Kota Bharu, Kelantan.
“Projek ini bertujuan untuk menambah baik pembekalan bekalan air ke bandar Kota Bharu dan kawasan sekitarnya serta telah siap dan mula beroperasi pada 8 Mac lepas,” katanya di sini hari ini.
Dalam pada itu, SPAN menjelaskan, projek penggantian paip sepanjang kira-kira 225 km sedang dilaksanakan oleh Kerajaan Persekutuan melalui PAAB di seluruh negeri Kelantan dan melibatkan anggara kos sebanyak RM88 juta.

“Ia bertujuan untuk mengurangkan kadar Air Tidak Terhasil (NRW) dan menambah baik pembekalan air di negeri Kelantan.
“SPAN juga telah meluluskan projek pembinaan paip secara terus dari Tangki Merbau ke HRPZ II. Projek ini akan dilaksanakan oleh Air Kelantan Sdn Bhd (AKSB) dan dijangka akan siap serta mula beroperasi selewat-lewatnya pertengahan Julai ini,” ujarnya.
Sebagai langkah penyelesaian jangka pendek pula, SPAN memaklumkan, AKSB telah melaksanakan kerja-kerja pengalihan paip ‘t-off’ bagi menangani masalah gangguan bekalan air di HRPZ II susulan penyiapan dan pengoperasian projek penggantian paip lama kepada paip baru yang dilaksanakan oleh PAAB di Bandar Kota Bharu. – K! ONLINE


Malaysia tunggu ‘lampu hijau’ negara luar terima pelancong
Oleh DIYANATUL ATIQAH ZAKARYA

22 Mac 2021, 9:13 pm
MELAKA – Kerajaan kini hanya menunggu ‘lampu hijau’ daripada negara luar untuk menerima kemasukan pelancong dari negara ini selepas garis panduan dan prosedur operasi standard (SOP) gelembung perjalanan telahpun siap sepenuhnya.
Menteri Pelancongan, Seni dan Budaya, Datuk Seri Nancy Shukri, berkata, setakat ini kerajaan sedang mendapatkan respon tersebut daripada enam negara terlibat iaitu Singapura, Jepun, Vietnam, Brunei, China dan Korea.
“Selepas diarahkan kerajaan pada tahun lalu, Kementerian Pelancongan, Seni dan Budaya (MOTAC) kini telah bersedia dengan garis panduan dan SOP bagi gelembung perjalanan ke negara luar.
“Bagaimanapun, kita masih perlu menunggu jawapan atau kebenaran daripada negara luar yang terlibat untuk kemasukan pelancong dari negara ini ke sana,” katanya ketika sidang akhbar selepas Majlis Dasar Pelancongan Negara (DPN) 2020-2030 di Ayer Keroh, di sini hari ini.
Ujarnya, garis panduan dan SOP itu telah disiapkan menerusi perbincangan dengan kementerian lain termasuk Kementerian Kesihatan (KKM), Kementerian Dalam Negeri (KDN) dan Kementerian Luar.
“Gelembung perjalanan itu bagaimanapun tertakluk kepada keadaan semasa pandemik dan perbincangan bersama pelbagai Kementerian lain serta penilaian oleh Majlis Keselamatan Negara (MKN) sama ada ia boleh diteruskan atau tidak.

“Antara SOP yang ditetapkan adalah perjalanan secara kumpulan kecil, hanya melibatkan agensi pelancongan yang telah berdaftar dan individu perlu membuat ujian calitan Covid-19,” katanya.
Dalam pada itu, mengulas lanjut gelembung perjalanan domestik, beliau memberitahu kini pihaknya sedang mengenal pasti destinasi eko perlancongan yang boleh diketengahkan untuk menarik lebih ramai pelancong dalam dan luar negara.
“Pada waktu pandemik ini, kita melihat eko pelancongan menjadi satu teras penting dan kita sedang mengenal pasti destinasi-destinasi yang masih belum diterokai sepenuhnya oleh orang ramai.
“Kita rasakan ini adalah peluang yang baik untuk memperbaiki infrastruktur supaya orang ramai dapat sampai ke lokasi eko pelancongan ini dengan mudah, sekali gus menjadikan Malaysia sebagai destinasi pilihan pelancong luar,” katanya. – K! ONLINE


Kren jatuh: Individu cedera dan maut dikenalpasti
Oleh EDDY AQMAL MOHAMED HAMIDI

22 Mac 2021, 10:03 pm
KUALA LUMPUR – Jabatan Bomba dan Penyelamat Malaysia (JBPM) Kuala Lumpur mengesahkan telah mengenalpasti identiti tiga warga China yang maut dalam kejadian komponen kren jatuh di tapak pembinaan Lebuh Raya Bertingkat Sungai Besi Ulu-Klang Expressway (SUKE), Jalan Alam Damai, Cheras di sini pagi tadi.
Pengarahnya, Nordin Pauzi berkata, mereka yang maut dikenalpasti sebagai Ding Kunfu, Jiang Jinboa dan Mu Tong Zheng.
“Mayat Kunfu dan Jinboa telah dikeluarkan dari lokasi kejadian pada pukul 11.30 pagi dan diserahkan kepada pihak polis untuk tindakan selanjutnya.
“Kerja-kerja mengeluarkan mayat Tong Zheng yang tersepit dihempap komponen kren sedang giat dilakukan sehingga kini,” katanya ketika dihubungi di sini hari ini.
Menurut Nordin, seorang warga tempatan yang terlibat dalam kejadian tersebut pula dikenali sebagai Low Zy Jing berusia 33 tahun.
“Zy Jing merupakan pemandu kereta yang mengalami kecederaan parah selepas dihempap oleh komponen kren yang jatuh ke atas jalan raya,” ujar beliau.

Terdahulu, Kosmo! Online melaporkan tentang kejadian komponen kren jatuh di Jalan Alam Damai, Cheras mengakibatkan kematian tiga lelaki warga asing dan seorang pengguna jalan raya warga tempatan cedera.
Difahamkan, kejadian berlaku ketika pekerja tapak pembinaan tersebut sedang melakukan kerja-kerja penyelenggaraan dan mengakibatkan dua pekerja warga asing terjatuh dari ketinggian 40 meter manakala seorang lagi maut selepas dihempap komponen kren.
Komponen kren yang jatuh ke atas jalan raya pula telah menghempap seorang pemandu kereta dan mengakibatkan kecederaan parah namun mangsa telah dikejarkan ke Hospital Canselor Tuanku Mukhriz untuk mendapatkan rawatan.
Turut terlibat dalam kejadian pukul 8.40 pagi itu adalah dua lagi pekerja tapak pembinaan warga asing yang berjaya diselamatkan dan dibawa turun oleh anggota bomba.- K!ONLINE


Nüwa bandar di Planet Marikh
Oleh KOSMO!

22 Mac 2021, 7:02 pm
HOBOKEN, New Jersey – Pelan bagi membina sebuah bandar lestari  pertama di Planet Marikh  dilancarkan oleh firma arkitek ABIBOO, lapor akhbar Daily Mail semalam.
Diberi nama Nüwa, bandar utama itu merupakan salah satu daripada lima bandar Marikh  yang dirancang pembinaannya di Tempe Mensa iaitu sebuah kawasan di planet berkenaan. Bandar itu akan dibina secara menegak dan bukan mendatar bagi mengurangkan tekanan atmosfera dan radiasi berbahaya.
Memandangkan air dan karbon dioksida boleh berada di permukaan Marikh, dua elemen itu akan membantu ABIBOO mencipta besi yang dihasilkan secara eksklusif menggunakan bahan-bahan di Planet Merah itu.
ANTARA elemen paling unik dalam reka bentuk Nüwa ialah struktur binaannya yang menegak bagi mengurangkan tekanan atmosfera dan radiasi berbahaya. -ABIBOO Studio/Facebook
Bandar itu akan merangkumi semua binaan utama yang ada di Bumi seperti rumah, pejabat dan juga taman.
Pengasas ABIBOO, Alfredo Muñoz berkata, syarikat itu melakukan analisis dan bekerjasama dengan  ramai saintis bagi memahami keadaan yang akan dihadapi.
KAWASAN kubah hijau akan berfungsi sebagai taman rekreasi atau kawasan untuk menanam tumbuh-tumbuhan. -ABIBOO Studio/SONet
Mereka yang mengimpikan untuk menetap di Marikh bagaimanapun terpaksa memberi laluan kepada cucu atau cicit masing-masing memandangkan pembinaan Nüwa hanya akan bermula pada 2054 dan penduduk dijangka boleh berpindah menjelang tahun  2100.

Populasi bandar yang dirancang itu pula ialah seramai 250,000 penduduk.
Nama Nüwa  diambil daripada karakter mitos dewi dari China.
SECARA asasnya, kehidupan di Marikh kelak tidak banyak beza berbanding kehidupan di Bumi. -ABIBOO Studio/SONet
Sumber makanan utama bagi penduduk Nüwa datang daripada tumbuh-tumbuhan dan aktiviti rekreasi pula sama seperti yang boleh dinikmati di Bumi daripada berkhemah sehinggalah aktiviti seni dan kraf.
Transisi kehidupan dari Bumi ke planet Marikh merupakan sesuatu yang agak rumit namun ia sama sekali tidak mustahil.
Penerbangan ulang-alik dari Bumi ke Marikh akan beroperasi setiap 26 bulan dan setiap perjalanan memakan masa antara tiga hingga enam bulan.
Kos bagi tiket sehala dari Bumi ke Planet Merah itu dijangkakan sekitar AS$300,000 (RM1.2 juta) -Agensi


Bulan madu rentas negeri, Risteena, Isa dipersoalkan
Oleh KOSMO!

22 Mac 2021, 6:10 pm
PETALING JAYA – Percutian bulan madu pasangan pelakon Risteena dan Isa Khan di Semporna, Sabah mencetuskan pelbagai tanda tanya dan kemarahan netizen dalam laman sosial.
Rata-rata netizen mempertikaikan tindakan pasangan romantis itu yang mendapat kebenaran rentas negeri dalam tempoh Perintah Kawalan Pergerakan (PKP) yang dikuatkuasakan kerajaan.
Tidak terhenti di situ, netizen turut mempersoalkan kegagalan Risteena dan suami mematuhi prosedur operasi standard (SOP) dengan tidak memakai pelitup muka.
“Nur Risteena dengan Isa Khan pun honeymoon (bulan madu) di Tawau, rentas negeri.
“Cerita dia sekarang, macam mana Risteena dengan Isa Khan boleh lepas pergi Tawau siap ada kapsyen ‘honeymoon’. Kita dah boleh rentas negeri ke.
“Risteena berbulan madu sampai ke Sabah dengan SOP ke mana. Pelitup muka ke mana, buat InstaStory macam tiada apa-apa berlaku,” tulis netizen.

Sehingga kini, usaha Kosmo! Online untuk mendapatkan penjelasan daripada pasangan selebriti itu masih tidak mendapat respons.
Kosmo! hari ini melaporkan pihak polis telah membuka kertas siasatan terhadap pasangan suami isteri instafamous (pensohor media sosial) yang didapati menyalahgunakan permit rentas negeri untuk tujuan berbulan madu.
Ketua Polis Daerah Wangsa Maju, Superintendan Ashari Abu Samah berkata, pihaknya telah menjalankan siasatan secara menyeluruh setelah wujud keraguan berdasarkan keterangan yang diberikan oleh pasangan tersebut kepada pihak polis pada Sabtu lalu.
Terdahulu, Risteena dan Isa selamat dinikahkan 12 Mac lalu pada majlis ringkas di Masjid Tuanku Mizan Zainal Abidin, Putrajaya. – K! ONLINE


Thailand mula fasa pertama ujian klinikal manusia menggunakan vaksin buatan tempatan
Oleh KOSMO!

22 Mac 2021, 8:16 pm
BANGKOK – Organisasi Farmaseutikal Kerajaan (GPO) Thailand memulakan fasa pertama ujian klinikal ke atas manusia bagi vaksin Covid-19 buatan tempatan hari ini dengan memberikan suntikan kepada 18 sukarelawan.
Proses tersebut dijalankan dengan kerjasama Fakulti Perubatan Tropika Universiti Mahidol, Bangkok, lapor The Nation Thailand, hari ini.
GPO telah mengembangkan vaksin Covid-19 dengan mengeram virus yang tidak aktif di dalam telur ayam sebelum mengekstrak kultur untuk membuat vaksin.
Turut hadir dalam pelancaran ujian klinikal ke atas manusia ini adalah Menteri Pendidikan Tinggi, Sains, Penyelidikan dan Inovasi, Anek Laothamatas dan Presiden GPO, Kiattiphum Wongrajit.
GPO mengatakan fasa pertama percubaan manusia akan merangkumi 210 sukarelawan berusia antara 18 dan 59 tahun yang akan diberi dos vaksin terkecil.
Fasa kedua pula melibatkan 250 sukarelawan berusia antara 18 dan 75 tahun yang akan mendapat dos yang sedikit lebih tinggi.

Penyelidik berharap keputusan ujian klinikal ini dapat membantu menentukan dos vaksin yang tepat untuk penggunaan rakyat Thailand menjelang 2022.
Fasa kedua dijangka bermula pada Julai akan datang dan GPO menjangkakan ujian klinikal ini akan selesai sepenuhnya sebelum akhir tahun ini.
Semua sukarelawan pada fasa pertama dan kedua diharap mengekalkan tahap kesihatan yang baik, tiada alahan perubatan atau vaksin dan tidak pernah dijangkiti Covid-19.
Ujian klinikal vaksin ini disokong oleh program yang berpusat di Amerika Syarikat (AS) iaitu Teknologi Bersesuaian dalam Kesihatan (PATH) yang telah menyediakan formula vaksin untuk kajian fasa pertama dan kedua.- Agensi


Polis, antara tiga cedera dirempuh ketika bantu mangsa kemalangan
22 Mac 2021, 7:41 pm
KUALA LUMPUR – Niat murni seorang polis membantu seorang penunggang motosikal yang mengalami kemalangan berakhir dengan tragedi apabila dia cedera selepas dirempuh sebuah kereta Mercedes di Lebuh Raya Lingkaran Tengah 2 (MRR2) dari arah Ampang menghala Gombak di sini malam tadi.
Dalam kejadian kira-kira pukul 12.40 tengah malam itu, dua lagi mangsa turut cedera melibatkan seorang petugas ambulans Bulan Sabit Merah dan seorang penunggang motosikal.
Ketua Polis Daerah Ampang Jaya, Asisten Komisioner Mohamad Farouk Esha berkata, kejadian berlaku ketika anggota polis dan petugas kecemasan masing-masing sedang memberi pertolongan dan mengawal lalu lintas di lokasi kemalangan yang melibatkan sebuah motosikal dan sebuah kereta.
“Secara tiba-tiba sebuah kereta Mercedes yang dipandu seorang lelaki warga tempatan datang dari arah belakang telah bergesel dengan sebuah kereta lain.
“Geselan itu menyebabkan Mercedes berkenaan hilang kawalan lalu merempuh sebuah kenderaan pelbagai guna (MPV) milik polis jenis Proton Preve yang berada di lorong kanan jalan di tempat kejadian,” ujarnya kepada Kosmo! hari ini.
Jelasnya, rempuhan pada MPV itu menyebabkan ia menggelongsor ke hadapan lalu merempuh ambulans Bulan Sabit Merah dan motosikal milik polis yang ketika itu sedang berhenti untuk menguruskan mangsa kemalangan.

“Akibat rempuhan itu, tiga mangsa mengalami kecederaan termasuk seorang anggota polis. Kesemua mangsa dikejarkan ke Hospital Ampang untuk rawatan lanjut,” ujarnya.
Menurutnya, ujian kandungan alkohol dalam darah telah dilakukan terhadap pemandu Mercedes menggunakan mesin jenis Ujian Evidential Breath (EBA-II) dan keputusannya mendapati tahap kandungan alkohol telah melebihi had yang ditetapkan.
“Hasil saringan ujian air kencing yang dilakukan juga adalah negatif dan dia bebas daripada sebarang dadah terlarang,” ujarnya.
Katanya, pemandu berusia 28 tahun dan bekerja sendiri itu sudah ditahan mengikut Seksyen 44 Akta Pengangkutan Jalan (APJ) 1987. – K! ONLINE


SPRM beri jaminan siasat kes ugut, sogok Ahli Parlimen pembangkang
Oleh MOHD. HUSNI MOHD. NOOR

22 Mac 2021, 7:53 pm
PUTRAJAYA – Suruhanjaya Pencegahan Rasuah Malaysia (SPRM) memberi jaminan tidak akan menutup mana-mana kes terutama membabitkan dakwaan ugutan dan sogokan yang diterima Ahli Parlimen pembangkang.
Perkara itu dimaklumkan Ketua Pembangkang, Datuk Seri Anwar Ibrahim pada sidang akhbar selepas mengadakan pertemuan bersama Ketua Pesuruhjaya SPRM, Datuk Seri Azam Baki, di sini hari ini.
Anwar berkata, Azam juga menafikan dakwaan bahawa SPRM melindungi mana-mana individu.
“Dia (Azam) beri jaminan bebas dan telus dan takkan tutup mana-mana kes kalau benar ada rasuah,” katanya.
Anwar tiba di Ibu pejabat SPRM kira-kira pukul 2.53 petang sebelum mengadakan pertemuan selama lebih sejam bersama Azam.
Ahli Parlimen Port Dicskon itu berkata, beliau turut menyatakan rasa tidak puas hati kerana sehingga kini ada pemimpin kerajaan yang berada di tampuk kerajaan dan masih berkuasa tetapi seolah-olah dilepaskan daripada siasatan SPRM.

Pada pertemuan sama, Anwar turut berkongsi dakwaan dan maklumat kepada SPRM berhubung bekas Ahli Parlimen PKR yang kini ditekan dan disogok oleh individu-individu tertentu.
“Saya tegaskan kalau benar ada kes, bukti dan fakta yang kuat tentang perilaku rasuah, saya tak datang untuk pertahankan.
“Tapi saya beritahu ada kes khusus seorang mantan menteri mengadu pada saya, beliau diberi jaminan seorang menteri kanan kalau beliau lompat parti, dia akan dibebaskan daripada tindakan rasuah,” katanya.
Dalam pada itu, Azam menerusi kenyataan akhbar berkata, beliau telah mendengar beberapa isu semasa berbangkit dikemukakan Anwar pada pertemuan hari ini. – K! ONLINE


Berlindung daripada angin kencang bukan menceroboh
Oleh KOSMO!

22 Mac 2021, 8:35 pm
BEIJING – Bot-bot China yang berhimpun dekat sebuah terumbu tuntutan bertindih di Laut China Selatan adalah ‘bot nelayan’ yang berlindung daripada cuaca buruk, kata Kementerian Luar China hari ini, sehari selepas Filipina menyifatkan kehadiran bot-bot tersebut sebagai  pencerobohan.
China menuntut hampir keseluruhan Laut China Selatan dan dituduh  Amerika Syarikat menggunakan kaedah mengugut, memujuk dan menakut-nakutkan negara-negara lain dalam usaha tersebut.
Filipina menyatakan semalam bahawa lebih 200 bot militia ditemui dalam formasi garisan di Terumbu Whitsun sekitar  320 kilometer ke barat Pulau Palawan pada 7 Mac lalu.
Manila meminta China  segera mengundurkan bot-bot tersebut yang dianggap mencabuli hak maritim dan kedaulatan wilayah Filipina.
Bagaimanapun, Beijing menyangkal dakwaan Manila dan sebaliknya berkata, bot-bot nelayan China sudah lama menangkap ikan berhampiran terumbu itu. Beijing juga menyatakan bahawa terumbu itu sebahagian daripada Kepulauan Spratly yang dituntut oleh berbilang negara.
“Baru-baru ini, berikutan keadaan laut, sesetengah bot nelayan China berlindung daripada angin kencang di Teluk Whitsun,” kata jurucakap kementerian luar, Hua Chunying kepada  wartawan.

“Kami percaya perkara ini amat normal dan kami harap semua pihak mempertimbangkannya secara rasional,” tambahnya. – AFP
.


Dua jet pejuang Taiwan hilang disyaki berlanggar di ruang udara
Oleh KOSMO!

22 Mac 2021, 6:39 pm
TAIPEI – Dua jet perang Taiwan hilang hari ini selepas disyaki berlanggar di ruang udara di luar di selatan pulau tersebut, kata agensi menyelamat kerajaan.
Dua jet jenis F-5E itu hilang dari radar kira-kira  pukul 3 petang (waktu tempatan) sekitar 2.6 kilometer di luar pantai daerah Pingtung, kata Pusat Perintah Penyelamat Kebangsaan.
Dua pesawat itu antara empat jet F-5E yang berlepas 30 minit sebelumnya untuk misi latihan biasa, kata markas tersebut yang menambah, sebuah helikopter dan beberapa kapal pengawal pantai telah menyertai usaha pencarian.
Sebilangan jet perang Taiwan yang sudah berusia mengalami  kemalangan maut sejak beberapa  tahun kebelakangan ini ketika pasukan tentera udara pulau itu berada di bawah tekanan berterusan oleh China.
Pada Oktober tahun lalu, seorang juruterbang F-5E terbunuh apabila jetnya terhempas di timur Taiwan.
Sebulan kemudian, Taiwan menggantung sementara operasi semua jet F-16 untuk pemeriksaan keselamatan selepas sebuah jet itu hilang semasa latihan.

F-5E merupakan pesawat tempur generasi lama dengan reka bentuknya dihasilkan dalam tahun 1960-an. – AFP


SUKE umum lencongan dan penutupan jalan
Oleh EDDY AQMAL MOHAMED HAMIDI

22 Mac 2021, 7:03 pm
KUALA LUMPUR – Projek Lebuh Raya Bertingkat Sungai Besi – Ulu Kelang (SUKE) mengumumkan pelaksanaan lencongan dan penutupan jalan sementara susulan kejadian komponen kren jatuh di Jalan Alam Damai, Cheras di sini pagi tadi.
SUKE menerusi satu kenyataan berkata, lencongan dan penutupan jalan sementara itu dilakukan bagi memberi ruang kerja-kerja pembersihan dilakukan.
“Lencongan dan penutupan jalan sementara di Persiaran Alam Damai ini dibuat bagi memberi laluan kepada kerja-kerja pembersihan di Alam Damai berikutan kemalangan yang berlaku berdekatan Puncak Banyan.
“Pengguna dari arah Jalan Lingkaran Tengah Dua (MRR2) yang ingin menuju ke Alam Damai akan dilencongkan ke Jalan Cerdas (Pasar Malam Taman Connaught) untuk keluar ke Jalan Alam Damai berhampiran OCBC Bank, melalui Altitude 236 (Rujuk Peta Laluan Alternatif Berwarna Hijau),” katanya.
Tambah kenyataan itu, semasa penutupan dijalankan hanya penduduk yang tinggal di kawasan berhampiran penutupan (Altitude 236, Mandarina, Universiti UCSI dan Kondominium Puncak Banyan) sahaja yang dibenarkan menggunakan laluan tersebut.
“Penempatan pengawal trafik dan lalu lintas, kon keselamatan dan papan tanda amaran serta arah akan diletakkan di sepanjang laluan yang terlibat.

“Pengguna dinasihatkan untuk mematuhi papan tanda arah, kelajuan dan keselamatan serta arahan kakitangan bertugas untuk perjalanan yang lancar dan selamat di sepanjang laluan tersebut,” ujar kenyataan itu.
Tambahnya, penutupan serta lencongan yang dimaklumkan itu akan berkuat kuasa sehingga 28 Mac ini bagi memberi ruang kerja-kerja pembersihan susulan insiden komponen kren jatuh itu dilakukan.


Gagal lapor rasuah, bekas penyelia dijel 10 hari denda RM28,000
Oleh NUZULSHAM SHAMSUDDIN

22 Mac 2021, 6:23 pm
KUALA LUMPUR – Gara-gara gagal melaporkan kepada Suruhanjaya Pencegahan Rasuah Malaysia (SPRM) berhubung pemberian suapan berjumlah RM6,000, seorang bekas penyelia pembekal kandungan dihukum penjara 10 hari dan denda RM28,000 di Mahkamah Sesyen di sini hari ini.
Hakim Azura Alwi menjatuhkan hukuman itu terhadap Feeras Roslan, 35, selepas tertuduh mengaku bersalah atas empat pertuduhan pilihan yang disabitkan ke atasnya.
Hukuman penjara 10 hari itu diperintah berjalan serentak. Bagaimanapun sekiranya tertuduh gagal membayar jumlah denda dia boleh dipenjara sebulan lagi.
Mengikut pertuduhan pilihan pertama hingga ketiga, Feeras didakwa gagal melaporkan pemberian sogokan yang dibuat melalui pindahan wang secara atas talian daripada akaun Maybank Islamic Berhad milik Syarikat OSK Telecommunication yang dimasukkan ke dalam akaun CIMB Bank Berhad miliknya.
Wang yang kesemuanya berjumlah RM3,000 yang diberi sebanyak tiga kali iaitu RM1,000 itu diterima daripada seorang individu kerana memberikan maklumat aduan pelanggan sebuah syarikat telekomunikasi terhadap tiga buah syarikat lain yang merupakan pembekal kandungan kepada syarikat telekomunikasi tersebut.
Ketiga-tiga kesalahan itu dilakukan di antara 7 Mac 2018 hingga 4 Disember 2018 di CIMB Bank Cawangan Gleneagles Ampang, Jalan Ampang di sini.

Sementara bagi pertuduhan pilihan keempat, Feeras didakwa gagal melaporkan pemberian sogokan sebanyak RM3,000 daripada seorang individu bagi mengurangkan bayaran penalti daripada RM50,000 kepada RM40,000 yang dikenakan terhadap sebuah syarikat.
Kesalahan itu dilakukan sekitar Februari 2017 di kawasan parkir kereta terbuka di Jalan Raja Muda Abdul Aziz di sini.
Bagi kesemua kesalahan itu, pertuduhan dikemukakan mengikut Seksyen 25(1) Akta SPRM dan boleh dihukum dibawah Seksyen 25(2).
Hukuman bagi seksyen itu memperuntukkan denda maksimum RM100,000 atau penjara tidak melebihi 10 tahun atau kedua-duanya sekali.
Dalam prosiding itu pendakwaan dikendalikan Timbalan Pendakwa Raya Wan Shaharudin Wan Ladin manakala tertuduh diwakili peguam Muhammad Khairul Azwan dan Hanif Nasrullah. – K! ONLINE


Zul nafi jadi punca Intan Najuwa putus tunang
Oleh NUR EMIRA SAIZALI

22 Mac 2021, 8:11 pm
PETALING JAYA – “Saya tak tahu apa-apa pun tentang Intan Najuwa putus tunang.”
Demikian jawapan pelakon Zul Ariffin apabila ditanya tentang dakwaan kononnya menjadi antara punca putusnya ikatan pertunangan antara Intan dan seorang ahli perniagaan, Razrul Anwar Rusli.
Pemilik nama lengkap Zulkifli Ariffin, 35, itu turut menafikan sedang menjalin hubungan dengan Intan, sekali gus menjadi orang ketiga yang menyebabkan aktres itu berpisah dengan Razrul.
“Saya tak pernah pula dengar cerita-cerita begitu dalam media sosial malah tidak tahu pula dia sudah putus tunang semula.
“Saya selalu sangat dikaitkan dengan macam-macam gosip tetapi untuk kali ini saya tak tahu dan tiada kena-mengena,” katanya kepada Kosmo! Online usai tayangan perdana filem terbaharu, Penunggang Agama di sini hari ini.
Mengulas lanjut, pelakon filem Misteri Dilaila memberitahu dia tidak ada masa untuk mengusutkan kepala dengan isu tersebut.

“Saya ada banyak benda nak buat dan macam tak ada kerja lain pula hendak jadi punca.
“Ini bukan kali pertama orang bercakap tentang saya berkaitan isu sebegini. Sebelum ini, spekulasi tersebut muncul mungkin disebabkan kami pernah bergandingan dalam drama,” ujarnya.
Untuk rekod, Intan dan Zul pernah bergandingan dalam drama bersiri, Setelahku Dimiliki yang disiarkan menerusi slot Akasia pada 2019.
Hari ini Kosmo! Online turut melaporkan Intan membuat pengesahan sudah putus tunang dan enggan lagi dikaitkan dengan Razrul memandangkan sudah lama mereka membawa haluang masing-masing.
Malah, Intan juga menafikan kewujudan orang ketiga sebagai punca perpisahan dengan Razrul.
Terdahulu, Intan pernah mengikat tali pertunangan dengan Razrul pada 18 Ogos 2018 di Hotel Thistle, Johor Bahru sempena ulang tahun kelahirannya yang ke-22.
Bagaimanapun, enam bulan kemudian iaitu pada sekitar Februari 2020, Intan dilaporkan mengambil keputusan untuk berpisah dengan tunangnya.
Namun, sekitar Jun 2020, status mereka sekali lagi menjadi tanda tanya selepas Intan berkongsi sekeping foto yang memperlihatkan dia meletakkan kepala pada bahu seorang lelaki yang dipercayai tunangnya. – K! ONLINE


Kelibat wanita misteri disangka hantu rupanya manusia sebenar
Oleh KOSMO!

22 Mac 2021, 5:26 pm
JAKARTA – Kelibat wanita misteri disangka hantu yang muncul dalam video operasi mencari dan menyelamat mangsa kemalangan maut yang tular di media sosial sebenarnya ialah manusia sebenar, lapor laman berita Suara Bali.
Wanita yang berambut panjang dengan wajahnya yang tidak kelihatan itu ialah seorang warganegara Mexico yang turut membantu mencari mangsa kemalangan dalam kejadian yang berlaku di Sungai Petamu Ubud, Bali.
Kelibat wanita berambut panjang dengan wajahnya yang tidak kelihatan sebelum ini tular di media sosial. – Suara Bali
“Kelibat wanita itu bukanlah makhluk halus, sebaliknya seorang manusia sebenar,” jelas Ketua Operasi dan Makluman Basarnas Bali, Anak Agung Alit Supartana mengesahkan perkara itu.
Video tersebut yang dikongsikan @denpasar.viral sebelum itu tular di media sosial dengan rata-rata netizen menyangka dia ialah hantu tanpa wajah yang muncul di lokasi kemalangan maut.
Terdahulu, seorang mangsa kemalangan maut, Ni Komang Ayu Ardani, 37, masih gagal ditemui setelah motosikalnya terjatuh ke dalam sungai beberapa hari lepas. – Agensi


Ops Benteng: 59 PATI ditangkap semalam
Oleh LUQMAN RIDHWAN MOHAMED NOR

22 Mac 2021, 6:07 pm
PETALING JAYA – Seramai 59 pendatang asing tanpa izin (PATI) ditangkap pihak berkuasa menerusi Ops Benteng semalam.
Menteri Kanan (Keselamatan), Datuk Seri Ismail Sabri Yaakob berkata, turut dirampas adalah empat buah bot atau kapal serta lima kenderaan darat.
“Dalam operasi itu, pihak berkuasa turut mengesan 39 buah bot atau kapal di perairan negara melalui tujuh aktiviti penglihatan,” katanya dalam satu kenyataan hari ini.
Pada masa sama, beliau berkata, sebanyak 266 Sekatan Jalan Raya (SJR) dijalankan semalam oleh PDRM, Angkatan Tentera Malaysia (ATM) serta agensi-agensi keselamatan yang lain.
Dalam pada itu, Ismail Sabri berkata, seramai 2,449 warga asing telah menjalani ujian saringan Covid-19 dan daripada jumlah itu, 10 orang didapati positif virus berkenaan.
Beliau turut memaklumkan, seramai 873 individu tiba di semua pintu masuk antarabangsa semalam dan semuanya telah dikuarantin di stesen-stesen kuarantin di seluruh negara.- K! ONLINE


KSM arah JKKP siasat punca kejadian kren jatuh
Oleh NOR IDAYU BOSRO

22 Mac 2021, 5:30 pm
PUTRAJAYA – Sepasukan pegawai penyiasat daripada Jabatan Keselamatan dan Kesihatan Pekerjaan (JKKP) Wilayah Persekutuan Kuala Lumpur dan Putrajaya diarahkan menjalankan siasatan komprehensif bagi mengenal pasti punca kejadian struktur kren jatuh di tapak pembinaan Lebuh Raya Bertingkat Sungai Besi-Ulu Kelang (SUKE) di Jalan Alam Damai, Cheras, Kuala Lumpur, pagi tadi.
Timbalan Menteri Sumber Manusia, Datuk Awang Hashim berkata, siasatan itu juga dibuat untuk menentukan sama ada terdapat perlanggaran kehendak perundangan di bawah Akta Keselamatan dan Kesihatan Pekerjaan 1994.
Katanya, JKKP Kuala Lumpur dan Putrajaya juga telah mengeluarkan arahan serta-merta untuk menghentikan sebarang aktiviti kerja di kawasan tersebut bagi tujuan siasatan.
“Mengikut Akta Keselamatan dan Kesihatan Pekerjaan 1994, adalah menjadi kewajipan setiap majikan untuk memastikan keselamatan, kesihatan dan kebajikan semasa bekerja semua pekerjanya mahupun orang awam di tempat kerja di bawah kawalan majikan,” katanya dalam kenyataan akhbar di sini hari ini.
Awang berkata, majikan mempunyai kawalan penuh ke atas sebarang aktiviti di tempat kerja, membuat analisis risiko dan mengadakan kawalan risiko yang berkesan sebelum pekerja menjalankan aktiviti kerja.
Katanya, ia bagi mengurangkan risiko keselamatan ke atas pekerja dan orang awam serta mengelakkan berlakunya kemalangan.

“Selain itu, Garis Panduan Keselamatan dan Kesihatan Industri Pembinaan (Pengurusan) 2017 ataupun OSHCIM juga mengkehendaki setiap pihak berkepentingan di dalam industri pembinaan termasuklah klien, pereka bentuk dan kontraktor memainkan peranan dan melaksanakan tanggungjawab masing-masing di tempat kerja seawal daripada peringkat reka bentuk projek pembinaan,” jelasnya.
Sementara itu, Awang berkata, kementerian memandang serius setiap kemalangan dan penyakit pekerjaan berpunca daripada aktiviti pekerjaan termasuklah kes yang melibatkan orang awam di sektor pembinaan.
Katanya, kementerian menerusi Majlis Negara Bagi Keselamatan dan Kesihatan Pekerjaan (MNKKP) dan JKKP sentiasa komited untuk terus meningkatkan tahap keselamatan dan kesihatan pekerjaan (KKP) di negara ini termasuk di dalam sektor pembinaan. -K! ONLINE


Kongsi gambar ala praperkahwinan, Zulin Aziz dihujani doa
22 Mac 2021, 5:19 pm
PETALING JAYA – Selepas berkongsi beberapa keping gambar bersama seorang jejaka dikenali sebagai Farhan Norzaini, pelakon Zulin Aziz dihujani doa ‘selamat pengantin baharu’ daripada peminatnya.
Zulin atau nama lengkapnya Farah Azleenda Abdul Aziz, 32, itu memuat naik foto memaparkan dia menggayakan baju kurung, sementara lelaki tersebut menyarung baju-T kosong berwarna putih dan berkain pelekat.
Menerusi salah satu hantaran berkenaan, Zulin menulis kapsyen pendek berbunyi ‘doa yang baik-baik’ berserta emoji berbentuk hati.
Perkongsian pelakon itu mendapat perhatian ramai termasuk rakan selebriti yang mendoakannya agar segera bertemu jodoh dengan lelaki istimewa tersebut.
“Semoga dikuatkan jodoh sehingga ke jenjang pelamin dan kekal ke syurga,” tulis seorang pengikutnya.
Pelakon Lufya Omar turut tidak ketinggalan meninggalkan komen mendoakan yang terbaik buat jodoh Zulin.

“Jodoh dah sampai. Pang kopang kopang kopang,” tulisnya ringkas.
Hujung tahun lalu, Zulin pernah menimbulkan tanda tanya orang ramai apabila berkongsi sekeping gambarnya yang menampakkan bahagian tangan seorang lelaki ketika sedang menikmati makan malam.
Dia bagaimanapun mengakui enggan mendedahkan identiti lelaki itu atas nasihat keluarga selain mahu menjalani kehidupan secara privasi. – K! ONLINE


Intan Najuwa enggan dikaitkan lagi dengan bekas tunang
Oleh MOHAMMAD SHAHEMY AZMI dan SAIRUL ZAMRI MISRANI

22 Mac 2021, 5:09 pm
PETALING JAYA – Pelakon Intan Najuwa enggan lagi dikaitkan dengan bekas tunangnya, Razrul Anwar Rusli selepas mengesahkan mereka sudah lama berpisah.
Menurut Intan atau nama sebenarnya Intan Najuwa Abdul Wahid, 24, fokusnya kini lebih ke arah kerjaya dan enggan lagi memikirkan soal cinta.
“Benar, saya telah putus tunang sejak tahun lalu lagi. Kami berdua mengambil keputusan bersama untuk membawa haluan hidup masing-masing. Tak ada gaduh-gaduh pun.
“Saya tidak mahu dikaitkan dengan soalan berkaitan cinta dan hanya mahu memberikan sepenuh fokus kepada karier lakonan,” ujarnya ketika dihubungi Kosmo! Online sebentar tadi.
Menurut pelakon drama Semua Salahku itu lagi, dia berharap peminat tidak lagi bertanya isu tunang kepadanya memandangkan dia dan Razrul sudah lama membawa haluan masing-masing.
“Tak mahu keruhkan keadaan, jadi saya harap selepas ini orang ramai tidak lagi bertanyakan tentang perkara sama kerana saya telah pun jelaskan perkara sebenar,” ujarnya.

Ditebak persoalan mengenai orang ketiga yang menjadi punca keretakan hubungannya, Intan menafikan perkara tersebut.
“Ini persepakatan kami untuk bawa haluan masing-masing. Tidak pernah wujud istilah orang ketiga dalam hal ini,” katanya.
Mengenai penerimaan kedua-dua belah keluarga, Intan memberitahu tiada sebarang masalah dan campur tangan berkenaan dengan keputusan yang dibuat.
INTAN menafikan kewujudan orang ketiga menjadi punca kepada keretakan hubungannya dengan bekas tunang.
Status tentang pelakon itu bersama Razrul tiba-tiba menjadi perbualan netizen selepas Intan menerusi InstaStorynya mengesahkan bahawa dia bukan lagi tunangan kepada ahli perniagaan tersebut ketika menjawab salah satu soalan pengikutnya dalam Instagram.
“Mana tunang awak? Lama tak nampak dah,” soal seorang pengikutnya.
“Alamak ada lagi soalan ini. Kami berdua dah lama buat hal masing-masing. Dia dah happy dengan kehidupan dia, saya juga begitu. Harap tiada lagi soalan seperti ini,” jawab Intan.
Terdahulu, Intan pernah mengikat tali pertunangan dengan Razrul pada 18 Ogos 2018 di Hotel Thistle, Johor Bahru sempena ulang tahun kelahirannya yang ke-22.
Bagaimanapun, enam bulan kemudian iaitu pada sekitar Februari 2020, Intan dilaporkan mengambil keputusan untuk berpisah dengan tunangnya.
Namun, sekitar Jun 2020, status mereka sekali lagi menjadi tanda tanya selepas Intan berkongsi sekeping foto yang memperlihatkan separuh badan seorang lelaki yang dipercayai tunangnya. – K! ONLINE